Монгол Улсын Их Хурлын 2024 оны ... дугаар тогтоолын 1 дүгээр хавсралт

# Монгол улсын 2025 ОНД БАРИМТЛАХ БОДЛОГЫН ТЭРГҮҮЛЭХ ЧИГЛЭЛ

“Монгол Улсын хөгжлийн 2025 оны төлөвлөгөө”-ний төслийг “Алсын хараа-2050” Монгол Улсын урт хугацааны хөгжлийн бодлого, “Шинэ сэргэлтийн бодлого”, “Бүсчилсэн хөгжлийн үзэл баримтлал”-д нийцүүлэн “Монгол Улсыг 2021-2025 онд хөгжүүлэх таван жилийн үндсэн чиглэл”, “Засгийн газрын 2024-2028 оны үйл ажиллагааны хөтөлбөр” зэрэг дунд хугацааны хөгжлийн төлөвлөлтийн баримт бичгүүдэд тусгагдсан зорилго, зорилттой уялдуулан Монгол Улсын Ерөнхийлөгч, Засгийн газраас санаачилсан “Хүнсний хувьсгал” хөтөлбөр, “Цагаан алт” үндэсний хөтөлбөр, “Монголд зочлох жил”, “Залуучуудын жил”, “Шинэ хоршоо-Чинээлэг малчин”, “Атар-IV тариалангийн тогтвортой хөгжлийн аян”-ы хэрэгжилтийг эрчимжүүлэхэд чиглэсэн нэн тэргүүнд хэрэгжүүлэх бодлогын төсөл, арга хэмжээнүүдийг тусгалаа.

Дээрх зорилго, зорилтод хүрэхэд 2025 онд баримтлах бодлогын тэргүүлэх чиглэл нь ***“урт хугацааны тогтвортой хөгжлийг хангах суурийг бэхжүүлэх”*** бөгөөд ***Эдийн засаг, Бүсчилсэн хөгжил, Хүний хөгжил, Хүний эрхийг дээдэлсэн засаглалын үндсэн бодлогын*** хүрээнд өнөөгийн нөхцөл байдал, тулгамдаж буй асуудлуудад үндэслэн тодорхойлж, шаардлагатай салбарууд дахь реформуудыг шуурхай эхлүүлж, тэргүүлэх ач холбогдолтой хөгжлийн томоохон төслүүдийг эрчимжүүлэхийг зорьлоо.

***Эдийн засгийн бодлогын хүрээнд*** урт хугацааны тогтвортой хөгжлийн суурь дэд бүтцийг бий болгох 14 мега төслийг 2025 онд багтааж бүрэн эхлүүлнэ. Макро эдийн засгийн тогтвортой өсөлтийг хангах, зах зээл дэх төрийн оролцоог хялбарчлах, салбаруудад бодлогын цогц реформыг хийх ажлуудыг үргэлжлүүлэн хэрэгжүүлнэ. Эрчим хүч, зам тээвэр, хөдөө аж ахуй, банк санхүүгийн салбарт бодлогын цогц шинэчлэл, либералчлалыг хэрэгжүүлж, өрсөлдөх чадварыг нэмэгдүүлнэ. Уул уурхайн салбарт тусгай зөвшөөрлүүдийг ил тод болгож, Уул уурхайн бүтээгдэхүүний биржээр арилжаалдаг бүтээгдэхүүний нэр төрлийг нэмэгдүүлж, биржийн тогтолцоог бэхжүүлнэ. Мөн шинжлэх ухаан, технологи, нэмүү өртөг шингэсэн бүтээгдэхүүний экспортыг нэмэгдүүлэх, бүтээгдэхүүний боловсруулалтын түвшнийг үе шаттай ахиулах бодлогыг хэрэгжүүлнэ.

Хувийн хэвшилд тулгуурласан бизнесийн орчныг дэмжиж, хөрөнгө оруулагчийн хууль ёсны эрх, ашгийг хамгаалж, хөрөнгө оруулалтыг нэмэгдүүлнэ. Дижитал эдийн засаг, ногоон эдийн засгийг бодитой нутагшуулж, Старт-Ап, инновацыг дэмжих бодлого, хөшүүргийг тодорхойлж хэрэгжүүлнэ. Гадаад худалдаан дахь техникийн болон тарифын саад тотгорыг арилгаж, гадаад зах зээлд өрсөлдөх чадвар бүхий экспортыг нэмэгдүүлж, төрөлжүүлэх замаар олон тулгуурт эдийн засгийн бүтцийг бий болгож, эдийн засгийг тэлнэ.

***Бүсчилсэн хөгжлийн бодлогын хүрээнд*** байгалийн баялаг, нөөц, байршлын давуу талд тулгуурласан бүсчилсэн хөгжлийн реформыг хэрэгжүүлж, бүс бүрд ач холбогдолтой томоохон төслүүдийг хэрэгжүүлэх бэлтгэл ажлыг хангаж, техник, эдийн засгийн үндэслэлийг боловсруулна. Бүсүүдийг төрөлжүүлэн хөгжүүлэх татварын ялгаатай бодлогыг 2025 оноос эхлэн хэрэгжүүлж, бүс орон нутгийн төсвийн бие даасан байдлыг нэмэгдүүлэх, бүс бие даан хөрөнгө оруулалт татах, эдийн засгийн бодлогоор өрсөлдөх боломжийг бүрдүүлнэ. Орон нутгийн төвлөрлийг дэмжих хүрээнд Улаанбаатар хотоос орон нутагт шилжин суурьшиж буй иргэд, аж ахуйн нэгжид үзүүлэх бодлогын дэмжлэгийг үргэлжлүүлэн хэрэгжүүлнэ. Улаанбаатар хотыг “20 минутын хот” буюу нийгмийн дэд бүтцийн хүртээмжийг зохистой түвшинд хүргэх бодлогын баримт бичгийг боловсруулж, түүнд суурилсан “Нийслэл хотын хөгжлийн ерөнхий төлөвлөгөө 2040” болон бусад хот, суурин газрын хөгжлийн ерөнхий төлөвлөгөөг боловсруулна. Дагуул хотуудын хатуу, зөөлөн дэд бүтцийг хөгжүүлнэ.

***Хүний хөгжлийн бодлогын хүрээнд*** иргэн бүр тэгш эрхтэйгээр нийгмийн суурь үйлчилгээнд хамрагдах, орлого олох, хөгжих боломжийг бүрдүүлэхэд чиглэсэн гэр бүл, хүүхэд, эхчүүд, эмэгтэйчүүд, эрэгтэйчүүд, залуучууд, ахмад настнууд, хөгжлийн бэрхшээлтэй иргэдийн онцлогт нийцүүлсэн бодлогыг хэрэгжүүлнэ. Үндэсний баялгийн сангийн тогтолцоог бэхжүүлж, тус сангаар дамжуулан эрүүл мэнд, боловсрол, орон сууцжуулалт, хуримтлалын хөтөлбөрийг хэрэгжүүлэх бөгөөд төлбөрийн чадварт нийцсэн орон сууц, байгальд ээлтэй амины орон сууцны хүртээмжийг бодлогоор дэмжинэ. Хүн амын бүлгүүдийн онцлогт нийцүүлсэн хөдөлмөр эрхлэлтийн бодлогыг хэрэгжүүлэх бөгөөд хөдөлмөрийн зах зээлд хүлээн зөвшөөрөгдөхүйц мэдлэг, ур чадвартай төгсөгчдийг бэлтгэх зорилгоор бүх түвшний сургалтын байгууллагын чанар, суралцах орчныг сайжруулахад чиглэсэн бодлогын арга хэмжээнүүдийг хэрэгжүүлнэ. Эрүүл мэндийн тусламж, үйлчилгээний чанар, хүртээмжийг сайжруулах, өвчлөлөөс урьдчилан сэргийлэх, эрт илрүүлэх тогтолцоог бэхжүүлэхэд чиглэсэн төсөл, хөтөлбөрүүдийг эрчимжүүлнэ.

***Хүний эрхийг дээдэлсэн засаглалын бодлогын хүрээнд*** төрийн үйлчилгээний цахимжилт, процессын дахин инженерчлэлийг үргэлжлүүлж, шийдвэр гаргалт, үйл ажиллагаанд иргэдийн хяналт тавих тогтолцоог хиймэл оюун ухаан, дэвшилтэт технологи ашиглан бүрдүүлж, иргэдэд ойр төрийн үйлчилгээг бий болгоно. Мөн төрийн албаны реформыг хэрэгжүүлж, чадварлаг, ухаалаг төрийн албаны тогтолцоог төлөвшүүлэх замаар төрийн үйлчилгээний чанар, хүртээмжийг нэмэгдүүлнэ. Төрийн болон орон нутгийн өмчит компанийг улс төрөөс хараат бус, нээлттэй, ил тод, сайн засаглалын зарчмаар үйл ажиллагаа явуулна. Авлига, хүний эрх, хувийн эрх зүйн шинэтгэлийн реформыг үргэлжлүүлэн хэрэгжүүлнэ.

Эдгээр бодлогын тэргүүлэх чиглэлүүдийн хүрээнд тодорхойлсон төсөл, арга хэмжээнүүдийг хэрэгжүүлснээр улсын эдийн засаг 2025 онд 8 хувиар өсөж, экспорт 19.0 тэрбум ам.долларт хүрснээр гадаад валютын улсын нөөц нэмэгдэж, инфляц зорилтот түвшинд хадгалагдана. Мөн ядуурлыг бууруулж, хүний хөгжлийн индекс, засаглалын индекс, дэлхийн сайн орны үзүүлэлтийг тус тус сайжруулна.

# НЭГ. Эдийн засгийн бодлого

## Эдийн засгийн тогтвортой өсөлтийг хадгалж, өгөөжийг өрх бүрд хүргэнэ.

* + 1. Эдийн засгийн өсөлтийг 2025 онд 8 хувьд хүргэж, инфляцыг төв банкны зорилтот түвшинд хадгална.
		2. Төсвийн зарлага, татварын реформыг хэрэгжүүлэх хүрээнд урсгал зардлыг бууруулан, хөгжлийн төлөвлөлтөд чиглэсэн төсөвлөлтийн зарчмыг хэрэгжүүлнэ.
		3. Нэгдсэн төсвийн суурь тэнцлийг дотоодын нийт бүтээгдэхүүний 2 хувийн ашигтай байхаар төлөвлөж хэрэгжүүлнэ.
		4. Төв банк төсвийн шинжтэй үйл ажиллагааг хэрэгжүүлэхээс татгалзаж, инфляцыг зорилтот түвшинд тогтвортой хадгалахад мөнгөний бодлогын тохируулгыг төсвийн бодлоготой уялдуулан хийж, цаашид инфляцын зорилтот түвшнийг үе шаттай бууруулах суурь нөхцөлийг бүрдүүлнэ.

## 1.2 Эдийн засгийн тэргүүлэх салбаруудад реформ хэрэгжүүлнэ.

### Хөдөө аж ахуйн боловсруулах үйлдвэрлэлийг нэмэгдүүлнэ.

* + 1. Хүнсний хангамж, аюулгүй байдлыг хангах “Хүнсний хувьсгал” хөтөлбөрийг үргэлжлүүлэн хэрэгжүүлнэ.
		2. Мал аж ахуйн гаралтай түүхий эдийг хагас болон гүн боловсруулах, инновац, технологи шингээсэн “Цагаан алт” хөнгөн үйлдвэрийг дэмжих бодлого хэрэгжүүлнэ.
		3. “Шинэ хоршоо хөдөлгөөн”-ийг үндэсний хэмжээнд өрнүүлж, “Чинээлэг малчин” болон "Малын эзэн-Үйлдвэрийн эзэн" хөтөлбөрийг хэрэгжүүлнэ.
		4. ”Атрын IV аян”-ыг эхлүүлж, бүсчилсэн хөгжлийн үзэл баримтлалд суурилсан тариалангийн газар, усалгаатай талбайн хэмжээг нэмэгдүүлэх, ашиглалтыг сайжруулах замаар газар тариалангийн үйлдвэрлэлийг нэмэгдүүлнэ.
		5. Хөдөө аж ахуйн салбар дахь татаас, хөнгөлөлттэй зээлийн арга хэмжээг эцсийн бүтээгдэхүүний үйлдвэрлэл болон экспортын орчныг сайжруулахад чиглэсэн бодлогын цогц шинэчлэлийг эхлүүлнэ.
		6. Хөдөө аж ахуйн хувийн биржийн үйл ажиллагааг дэмжинэ. Хөдөө аж ахуйн гаралтай бүтээгдэхүүний үнийг зах зээлийн зарчимд шилжүүлнэ.
		7. Мал, амьтны тандалт, хяналт үйлчилгээний технологид олон улсын стандартыг нэвтрүүлж, өвчний тархалтыг хязгаарлан, Дэлхийн мал, амьтны эрүүл мэндийн байгууллагын тайван бүсийн үзүүлэлтийг тогтвортой хадгална.
		8. Мал, амьтны гоц халдварт өвчний вакциныг олон улсын стандартад нийцүүлэн дотоодод үйлдвэрлэнэ.
		9. Малын гаралтай түүхий эд, бүтээгдэхүүний гарал үүслийг мөшгөх системийг нэвтрүүлнэ.
		10. Малын гаралтай дайвар бүтээгдэхүүнийг экспортод гаргах хэлцэл, хорио цээрийн протоколуудыг бүтээгдэхүүн тус бүрээр хийнэ.
		11. Бэлчээрийн мал аж ахуйд тулгуурласан хосолсон мал аж ахуйг дэмжиж, хувийн хэвшлийг дэмжих замаар бүтээгдэхүүний бэлтгэн нийлүүлэлтийн тогтолцоог сайжруулна.
		12. Хөдөө аж ахуйн гаралтай бүтээгдэхүүний гадаад худалдааны хориг, хязгаарлалтыг цуцлах, хөдөө аж ахуйн гаралтай бүтээгдэхүүнийг боломжит боомтуудаар экспортлох нөхцөлийг бүрдүүлэхээр ажиллана.
		13. Эрчимжсэн болон хагас эрчимжсэн аж ахуй, малын тэжээлийн үйлдвэрийг бүсчилсэн хөгжлийн үзэл баримтлалд уялдуулан байгуулахыг бодлогоор дэмжиж, уур амьсгалын өөрчлөлтөд тэсвэртэй мал аж ахуйн салбарыг хөгжүүлнэ.

### Эрдэс баялагийн тусгай зөвшөөрлийн олголт, ашиглалт, эдийн засгийн үр ашгийг дээшлүүлэх цогц реформыг хэрэгжүүлнэ.

* + 1. Уул уурхайн бүтээгдэхүүний биржээр арилжаалдаг бүтээгдэхүүний нэр төрлийг нэмэгдүүлж, биржийн тогтолцоог бэхжүүлнэ.
		2. Уул уурхайн тусгай зөвшөөрөл олгохтой холбоотой үйл ажиллагааг ил тод, олон нийтэд нээлттэй болгоно.
		3. Зөөвч-Овоо ордын ураны олборлолт, хүдрийн баяжмал боловсруулах үйлдвэрийн төслийг хэрэгжүүлж эхлүүлнэ.
		4. Үйлдвэр, технологийн парк байгуулах хүрээнд Нүүрс-хими, Кокс-химийн үйлдвэр, Гангийн үйлдвэр, Зэсийн баяжмал хайлуулах, боловсруулах 2 дахь үйлдвэрийн байршлыг эцэслэн тогтоож, бусад дагалдах үйлдвэр бүхий үйлдвэрлэл, технологийн парк байгуулах төслийн газар зүйн байршлыг тогтоож, төслийн техник, эдийн засгийн үндэслэлийн судалгааг эхлүүлнэ.
		5. Газрын тос боловсруулах үйлдвэрийн төслийн үйл ажиллагааг эрчимжүүлж, “Евро 2”-оос “Евро 5” түлш шатахууны стандарт руу шилжүүлэх төлөвлөгөө боловсруулж, хэрэгжүүлнэ.
		6. Алт цэвэршүүлэх үйлдвэрийн төслийг эхлүүлнэ.
		7. Уул уурхайн нөхөн сэргээх ажлын хяналтыг сайжруулж, хариуцлагатай уул уурхайг дэмжинэ.
		8. Геологи, хайгуулын салбарт хөрөнгө оруулалт нэмэгдүүлэх, төсөл хэрэгжүүлэх чиглэлээр стратеги, бодлого боловсруулна.
		9. Стратегийн ордуудаас Монгол Улсын хүртэх үр ашгийг нэмэгдүүлэх талаарх холбогдох хууль тогтоомжийн хэрэгжилтийг хангуулна.
		10. Геологийн мэдээллийн ил тод байдлыг зохих түвшинд хангана.
		11. Геологи, хайгуулын салбарт ашигт малтмалын хайгуулын тусгай зөвшөөрөл олголтыг нэмэгдүүлж, улмаар ашигт малтмалын нөөцийг өсгөнө.

### Тээвэр, логистикийн нэгдсэн тогтолцоог бүрдүүлж, хүчин чадлыг нэмэгдүүлнэ.

* + 1. Монгол, Хятадын хилийн “Гашуунсухайт-Ганцмод”, “Шивээ хүрэн-Сэхээ” боомтуудын хил дамнасан төмөр замын төслийн барилгын ажлыг эхлүүлж, ачаа тээврийн шилжүүлэн ачих терминалыг барих төслийг хэрэгжүүлж, “Ханги-Мандал” боомтын хил дамнасан төмөр замыг холбох суурь нөхцөлийг бүрдүүлнэ.
		2. Төмөр замын төв коридорыг шинэчлэх ажил болон баруун, зүүн босоо тэнхлэгийн төмөр замыг барих ажлыг эхлүүлнэ.
		3. Хилийн боомт, аялал жуулчлалын бүс, аймаг, сумдыг холбосон Таван тойрог замын төслүүдийг үе шаттай хэрэгжүүлнэ.
		4. Боомтын шинэчлэлийг үргэлжлүүлж, хилийн боомтуудын зэрэглэлийг ахиулж, холболтыг нэмэгдүүлэн, нэвтрүүлэх хүчин чадлыг нэмэгдүүлэх ажлыг үргэлжлүүлэн хэрэгжүүлнэ. /Шивээхүрэн, Сүмбэр, Ульхан, Ханги, Эрээнцав, Бургастай, Даян/
		5. Цагаандэл-Уул боомтын үйл ажиллагааг эхлүүлж, Бичигтийн боомтын бүтээн байгуулалтын үйл ажиллагааг эрчимжүүлж, хүчин чадлыг нэмэгдүүлнэ.
		6. Цагаандэл-Уул боомт хүртэлх дэд бүтцийн бүтээн байгуулалтын төслийг хэрэгжүүлнэ.
		7. Алтанбулаг боомтын зорчигч тээврийн цогцолборын барилгыг ашиглалтад оруулж, үйл ажиллагааг эхлүүлнэ.
		8. Дархан-Алтанбулаг чиглэлийн хатуу хучилттай авто замын өргөтгөлийн ажлыг эхлүүлнэ.
		9. Аймаг, сумын төвүүдэд хуурай боомт байгуулж, орон нутагт гаалийн бүрдүүлэлт хийх боломжийг бүрдүүлнэ.
		10. Төмөр замын тээврийн үнэ, тарифыг зах зээлийн зарчимд нийцүүлэн үр ашигтай болгох бодлогыг үргэлжлүүлнэ.
		11. Дорнод аймгийн Буйр нуур орчимд 4С нисэх буудал барих ажлыг эхлүүлнэ.
		12. “Хөшигийн хөндий - Замын-Үүд” чиглэлийн тусгай зориулалтын авто замын төслийг эхлүүлэх бэлтгэл хангана.
		13. Замын-Үүд, Алтанбулаг болон бусад чөлөөт бүсийн хөгжлийн төлөвлөгөөг сайжруулж, бүтээн байгуулалтын ажлыг эрчимжүүлнэ.
		14. Олон улс, бүс нутгийн эдийн засгийн интеграцид дэд бүтцийн сүлжээгээр холбогдож, өрсөлдөх чадварыг дээшлүүлнэ.
		15. “Монгол-Орос-Хятадын эдийн засгийн коридор байгуулах хөтөлбөр”-ийг Монгол Улсын Бүсчилсэн хөгжлийн үзэл баримтлал, бүс нутгуудын тэргүүлэх чиглэлтэй уялдуулан эрчимжүүлнэ.

### Эрчим хүчний реформыг хэрэгжитүүлж, найдвартай эх үүсвэрийг нэмэгдүүлнэ.

* + 1. Эрчим хүчний тарифыг шинэчилж, тогтмол индексжүүлнэ. Тус салбарыг хувийн хөрөнгө оруулалт татах чадвартай бие даасан эдийн засгийн салбар болгон хөгжүүлэх хүрээнд хууль, эрх зүйн орчныг шинэчлэх ажлыг эхлүүлнэ.
		2. Төр, хувийн хэвшлийн түншлэлийн хүрээнд эрчим хүчний суурилагдсан хүчин чадлыг нэмэгдүүлэх төслүүдийг хэрэгжүүлнэ.
		3. Бөөрөлжүүтийн 300 МВт-ын дулааны цахилгаан станц төслийн хоёрдугаар ээлжийн 150 МВт-ын хүчин чадалтай блокийг ашиглалтад оруулна.
		4. Эгийн голын усан цахилгаан станцын төслийн яриа хэлэлцээний явцыг идэвхжүүлнэ.
		5. Ердийн ачааллын үеийн цахилгааныг хуримтлуулж, оргил ачааллын үед төвийн системд нийлүүлэх төслүүдийг хэрэгжүүлнэ.
		6. Нийслэл хотод төвлөрсөн дулаан хангамжийн системийн оргил ачааллын горимд ажиллах хийн, дулааны станцууд болон хотын дэд төвүүдийн дулааны станцуудыг үе шаттайгаар барина.
		7. Эрчим хүчний дамжуулах, түгээх шугам сүлжээг өргөтгөн шинээр байгуулж, эрчим хүчний найдвартай байдлыг хангах төслүүдийн санхүүжилтийн эх үүсвэрийг шийдвэрлэнэ.
		8. Сэргээгдэх эрчим хүч, тархмал эх үүсвэрийг нэмэгдүүлэх чиглэлээр хэрэгжүүлэх төслүүдийн хүчин чадал, цар хүрээ, байршлыг тодорхой болгох, хэрэгжүүлэх, төвлөрсөн дулаан хангамжийн системгүй аймгийн төвүүдэд дулааны станц барих ажлыг үргэлжлүүлэх, холбогдох төслүүдийн техник, эдийн засгийн үндэслэлийг боловсруулах, шинэчлэх ажлыг эхлүүлнэ.
		9. Иргэн, аж ахуйн нэгж сэргээгдэх эрчим хүч үйлдвэрлэж хэрэглэх, хэрэгцээнээс давсан хэсгийг нэгдсэн сүлжээнд нийлүүлэх, худалдах нөхцөлийг бүрдүүлнэ.

### Аялал жуулчлалыг дэмжих жил - 2025 он

* + 1. “Go Mongolia” үндэсний брэндийг олон улсын түвшинд таниулах, нэгдсэн платформ бүтээх замаар олон улсад Монгол Улсын сурталчилгаа, өрсөлдөх чадварыг нэмэгдүүлнэ.
		2. Агаарын тээврийн реформыг үргэлжлүүлж, нисэх буудлуудын хүчин чадлыг нэмэгдүүлж орон нутгийн болон олон улсын нислэгийн тоо, чиглэл, давтамжийг нэмэгдүүлнэ.
		3. Визийн хөнгөлөлтийг үргэлжлүүлж, түр чөлөөлсөн улсуудын визийг бүрэн чөлөөлнө.
		4. Дөрвөн улирлын аялал жуулчлалын нэгдсэн төлөвлөлтийг баталж, хэрэгжүүлэх, дөрвөн улирлын турш ашиглах боломжтой орчин үеийн спорт, амралт, чөлөөт цагийн цогцолбор болон шинэ цэнгэлдэх хүрээлэн барьж байгуулах бэлтгэл ажлыг хангана.
		5. Дөрвөн улирлын аялал жуулчлалыг хөгжүүлэх хүрээнд гол чиглэл, олон улсын авто замын дэд бүтцийн чанар, хүртээмжийг сайжруулна.
		6. Аялал жуулчлалын авто зам дагуух зорчигч үйлчилгээний цогцолбор, амрах талбайг нэмэгдүүлэх ажлыг дэмжинэ.
		7. Түүх, соёл, байгалийн үзэсгэлэнт газрын нөөц, археологи, палеонтологийн нөөцөд тулгуурласан аялал жуулчлалын чөлөөт бүс, аялал жуулчлалын томоохон парк, цогцолборыг бүсчилсэн хөгжлийн хүрээнд байгуулна.
		8. Аялал жуулчлалын бүтээгдэхүүн үйлчилгээг төрөлжүүлэх, бүтээгдэхүүний нэр төрлийг /тусгай сонирхлын, хил орчмын/ нэмэгдүүлнэ.
		9. Монгол орны онцлог, өв уламжлал, онцлогт байдлыг олон улсын экспо, маркетинг, зар сурталчилгаа зэрэг олон төрлийн суваг, арга хэрэгслээр дамжуулан дэлхийд сурталчилна.
		10. Дотоодын аялал жуулчлалыг идэвхжүүлэх бодлого, хөшүүргийг тодорхойлж, хэрэгжүүлнэ.

### Соёлын бүтээлч үйлдвэрлэлийг дэмжинэ.

* + 1. Соёлын бүтээлч үйлдвэрлэлийг эдийн засгийн бие даасан салбар болгон хөгжүүлэх ажлыг үргэлжлүүлнэ.
		2. Монгол Улсад гадаадын контент бэлтгэх төслийг бодлогоор дэмжиж, дэлхийн нэр хүндтэй томоохон компаниудтай хамтарсан төсөл эхлүүлнэ.
		3. Соёлын биет болон биет бус өвийг эдийн засгийн эргэлтэд оруулахад дэд бүтцийг сайжруулах эрх зүйн орчныг бүрдүүлнэ.
		4. Өөрийн орны өвөрмөц онцлог, нөөц, олон улсын чиг хандлага, технологийн хөгжилтэй уялдсан, мэдлэгт суурилсан бүтээлийг дэмжиж, экспортод чиглэсэн бүтээгдэхүүн, үйлчилгээг нэмэгдүүлэх соёлын бүтээлч үйлдвэрлэлийг дэмжинэ.

## Бизнес, хөрөнгө оруулалтын орчныг сайжруулна.

### Гадаад худалдааг хөнгөвчилж, экспортын зах зээлийг өргөжүүлнэ.

* + 1. “Монгол Улс, Бүгд Найрамдах Солонгос Улс хоорондын Эдийн засгийн түншлэлийн хэлэлцээр”, “Монгол Улс, Евразийн эдийн засгийн холбоо хоорондын Чөлөөт худалдааны түр хэлэлцээр”-ийг Улсын Их Хурлаар тус тус соёрхон батлуулж, Бүгд Найрамдах Хятад Ард Улстай Чөлөөт худалдааны хэлэлцээр байгуулах ажлыг эхлүүлнэ.
		2. Тайландын Хаант Улс, Бүгд Найрамдах Социалист Вьетнам Улс, Бүгд Найрамдах Энэтхэг Улсуудтай Хөрөнгө оруулалтыг хөхиүлэн дэмжих, харилцан хамгаалах тухай хэлэлцээрийг шинэчлэн байгуулна.
		3. Гадаад худалдааны бичиг баримт бүрдүүлэлт, хяналт шалгалтад зарцуулж буй хугацааг бууруулж, үйл ажиллагааг цахимжуулан, “Гадаад худалдааны цахим нэг цонх” мэдээллийн системийг нэвтрүүлнэ.
		4. Гадаад худалдаа эрхлэгчдэд тулгарч буй хүндрэл, бэрхшээлийг багасган, шаардлагагүй баримт бичгийн тоог цөөлж, давхардлыг арилгаж, эрх зүйн орчныг сайжруулна.
		5. Гаалийн итгэмжлэгдсэн аж ахуйн нэгжийн тоог нэмэгдүүлж, гаалийн хяналт, шалгалтын тоог бууруулж, эдгээр үйл ажиллагааг зохицуулж буй эрх зүйн орчныг боловсронгуй болгон гаалийн үйл ажиллагааг хөнгөвчилнө.
		6. Гарал үүслийг гэрчлэх эрх бүхий байгууллагын тоог нэмэгдүүлнэ.
		7. Зах зээлийн зарчимд нийцүүлэн тохирлын үнэлгээнд заавал хамрагдах бараа, үйлчилгээний жагсаалтыг шинэчлэн, зохицуулалтыг боловсронгуй болгоно.
		8. Худалдааны түнш улс орнуудын зах зээлд бүтээгдэхүүн экспортлоход дэмжлэг үзүүлэх R&D төвийг төр, хувийн хэвшлийн түншлэлийн хүрээнд байгуулна.

### Бизнес, хөрөнгө оруулалтын таатай орчин бүрдүүлнэ.

* + 1. Бизнес эрхлэх орчны цогц үнэлгээг хийж, хөрөнгө оруулалт, бизнесийн орчин, худалдан авах ажиллагааг сайжруулсан хууль эрх зүйн орчныг бүрдүүлнэ.
		2. Монополын эсрэг стратегийг боловсруулж, зах зээлийн өрсөлдөөнийг дэмжсэн хууль эрх зүйн орчныг бүрдүүлнэ.
		3. Зах зээл дэх төрийн оролцоог бууруулж, зохицуулалтыг хялбарчлан, салбаруудын болон хувийн хэвшлийн чөлөөт өрсөлдөөнийг дэмжинэ.
		4. Төр хувийн хэвшилтэй өрсөлдөхгүй байх зарчмыг баримталж, гэрээгээр гүйцэтгүүлж болох төрийн чиг үүргийг хувийн хэвшил, мэргэжлийн холбоодод шилжүүлэх тогтолцоог бэхжүүлнэ.
		5. Бизнес эрхлэх тусгай зөвшөөрөл олгох, сунгах, сэргээх, түдгэлзүүлэх, хүчингүй болгох үйл ажиллагааг цахим хэлбэрт шилжүүлж, хиймэл оюун ухаан, технологийн дэвшлийг ашиглаж хүний оролцоо, хүнд суртлыг арилгана.
		6. Төрийн болон орон нутгийн өмчит компаниудын засаглал, ил тод байдлыг сайжруулах цогц арга хэмжээ хэрэгжүүлж, Төрийн болон орон нутгийн өмчит компанийн болон компанийн нэгдэл хэлбэрээр ажилладаг төрийн өмчит компаниудын үйл ажиллагааг уялдуулах эрх зүйн орчныг бүрдүүлэх, шаардлагатай зарим компанийг олон улсын менежментийн багаар удирдуулж, нээлттэй хувьцаат компани болгон, үр ашиг, баялгийн тэгш хуваарилалтыг нэмэгдүүлнэ..
		7. Эдийн засгийн нийт нөөц, улирлын онцлогтой нийцүүлэн төсвийн хөрөнгө оруулалтын эрэмбэ, дарааллыг оновчилж, нийгэм, эдийн засгийн салбарт оролцох хүрээ, хязгаарыг хуулиар тогтоож, төрийн өмчийн хөрөнгөөр бараа, ажил, үйлчилгээ худалдан авах тогтолцоог оновчтой болгоход хиймэл оюун ухааныг ашиглана.
		8. Бизнес эрхлэхэд тулгарч буй хүндрэл, бэрхшээлийг арилгах, мэдээ мэдээллээр хангах, зөвлөгөө өгөх цогц үйлчилгээг тогтворжуулна.
		9. Хөрөнгө оруулагчдын хууль ёсны эрх ашгийг хамгаалах тогтолцоог сайжруулна.

### Банк, хөрөнгийн зах зээлийн реформ хийнэ.

* + 1. Санхүү, даатгал, хөрөнгийн зах зээлийн хууль, эрх зүйн орчныг олон улсын жишигт нийцүүлэн шинэчилж, реформыг хэрэгжүүлнэ.
		2. Гадаадын банкны салбар нэгжийг дотоодын зах зээлд нэвтрүүлж, банкны салбарын өрсөлдөөнийг нэмэгдүүлж, иргэд, хувийн хэвшилд олгох зээлийн хүү буурах нөхцөлийг бүрдүүлнэ.
		3. Монгол Улсын Хөгжлийн банкны үйл ажиллагааг экспорт-импортын банк болгон өргөжүүлж, зохион байгуулах, засаглалыг сайжруулна.
		4. Төрийн банкийг Засгийн газраас хэрэгжүүлж буй ногоон хөгжлийн бодлогыг эрчимжүүлэх, байгаль орчинд ээлтэй, ногоон хөгжлийг дэмжихэд чиглэсэн тусгайлсан чиг үүргээр шинэчлэн зохион байгуулна.
		5. Хөрөнгийн зах зээлд мэргэжлийн оролцогчдын хүрээг тэлэх бодлого хэрэгжүүлж, гадаадын хөрөнгө оруулагчдыг татах татварын таатай орчныг бүрдүүлнэ.
		6. Хөрөнгийн зах зээлийн зохицуулалттай этгээдийн үйл ажиллагаанд шударга өрсөлдөөнийг бий болгож, жижиг хувьцаа эзэмшигчдийн эрх ашгийг хамгаалах тогтолцоог бүрдүүлнэ.
		7. Хөрөнгийн зах зээлийн дэд бүтцийн байгууллагуудын системийн цогц шинэчлэлийг хэрэгжүүлж, олон улсын стандарт бүхий нэгдсэн шийдлийг зах зээлд нэвтрүүлэх ажлыг эхлүүлнэ.

## Ногоон хөрөнгө оруулалтыг нэмэгдүүлж, байгаль орчны тэнцвэртэй байдлыг хангана.

*Ногоон эдийн засаг, ногоон шилжилтийн реформыг хэрэгжүүлнэ.*

* + 1. Хүлэмжийн хийн тайлагналын тогтолцоог бэхжүүлж, нүүрстөрөгчийн кредит тооцох, арилжаанд оролцох нөхцөлийг бүрдүүлэн ногоон санхүүжилт, хөрөнгө оруулалтыг нэмэгдүүлэхэд чиглэсэн салбар дундын зохицуулалтаар хангах эрх зүйн орчныг сайжруулна.
		2. Эрчим хүчний хэмнэлттэй, гамшигт тэсвэртэй, дэвшилтэт технологи бүхий амины болон нийтийн орон сууц, дэд бүтцэд олгох ногоон зээлийн хүртээмжийг нэмэгдүүлнэ.
		3. Ногоон хэрэглээг нэмэгдүүлэх бодит хөшүүргүүдийг үе шаттай бий болгож, төрийн худалдан авалтад ногоон худалдан авалтыг дэмжинэ.
		4. Байгальд ээлтэй, хаягдал багатай, үр ашигтай үйлдвэр, технологийг хөгжүүлэн, ногоон хөрөнгө оруулалтыг нэмэгдүүлэх бодлогыг хэрэгжүүлнэ.
		5. Хаягдал бохир ус цэвэрлэх байгууламжийн төслийг үргэлжлүүлж, стандартын шаардлага хангасан ариун цэврийн байгууламжийг нэмэгдүүлнэ.
		6. Цэвэрлэх байгууламжийн тархмал дэд төвүүдийг шинээр байгуулж, бие даасан, бага оврын ариун цэврийн байгууламжийн хэрэглээг бодлогоор дэмжинэ.
		7. Тогтвортой ногоон хот, ногоон барилга, амьдралын ногоон хэв маяг, нөөцийн хэмнэлт зэрэг байгальд ээлтэй, хэмнэлттэй ногоон үзэл санаа, хандлага, дадлыг нэвтрүүлж байгаа иргэн, аж ахуйн нэгжийн үйл ажиллагааг дэмжин хөгжүүлнэ.
		8. Энгийн болон аюултай хог хаягдлыг хүний эрүүл мэнд, байгаль орчинд сөрөг нөлөөлөлгүйгээр цуглуулах, хадгалах, тээвэрлэх, устгах оновчтой менежментийн тогтолцоог бүрдүүлнэ.
		9. Хог шатаах аргаар эрчим хүч үйлдвэрлэх үйлдвэрийн төслийг дэмжинэ.
		10. Ногоон эдийн засгийг дэмжих санхүүжилт, татвар, зээл, урамшууллын оновчтой хөшүүргийг нэвтрүүлнэ.

### Байгаль орчны тэнцвэрт байдлыг хангана.

* + 1. Төр, хувийн хэвшил, иргэний нийгмийн байгууллагын түншлэлд тулгуурласан “Стандарттай байгаль орчны салбар” төлөвлөгөөг боловсруулан батлуулна.
		2. НҮБ-ын Цөлжилттэй тэмцэх суурь конвенцын Талуудын 17 дугаар бага хурал (COP-17)-ыг 2026 онд Улаанбаатар хотод зохион байгуулах бэлтгэл ажлыг хангана.
		3. Хот, суурин газруудын хог хаягдлын менежментийг сайжруулж, хувийн хэвшлийн оролцоог нэмэгдүүлнэ.
		4. Орчны бохирдлыг бууруулах, байгальд ээлтэй техник, технологийг нэвтрүүлэх, байгаль орчин, уур амьсгалын өөрчлөлтийн чиглэлээр нөлөөллийн ажлыг зохион байгуулна.
		5. Зүүн Азийн улс орнуудтай хамтран “Шар шороон шуурга”-ны нүүдлийг зогсоох, цөлжилтийн эсрэг төсөл, арга хэмжээг хэрэгжүүлнэ.
		6. Монгол Улсын Ерөнхийлөгчийн санаачилсан “Тэрбум мод” үндэсний хөдөлгөөн, тариалангийн бүс нутгийн агро-ойжуулалтыг эрчимжүүлнэ.
		7. Ойн хөнөөлт шавжтай тэмцэх, ойн түймрээс урьдчилан сэргийлэх, хамгаалах менежментийг сайжруулах, ойн хомсдол, доройтлыг бууруулахад ухаалаг, дэвшилтэт технологийг нэвтрүүлнэ.
		8. Газар ашиглагчдын хариуцлагыг нэмэгдүүлж, эвдрэл, доройтолд орсон газрыг нөхөн сэргээж, цөлжилт, газрын доройтлыг бууруулна.
		9. Усны нөөцийн эрэл, хайгуул, зураглалын ажлыг эрчимжүүлж, усны чанар, аюулгүй байдлыг хангах нөхцөлийг бүрдүүлнэ.
		10. Байгалийн тогтоц, голын татамд хур тунадас, хайлсан цас, мөсний усыг хуримтлуулах хөв цөөрөм, далд усан санг байгуулж, иргэд, мал аж ахуй, зэрлэг амьтан, үйлдвэрлэлийн ус хангамж, хүртээмжийг нэмэгдүүлнэ.
		11. Уул уурхай, хөдөө аж ахуй, аж үйлдвэрийн салбарын ундны гүний усны нөөц ашиглалтыг үе шаттайгаар бууруулж, гадаргын ус ашиглах, усыг дахин ашиглахыг дэмжинэ.
		12. Бэлчээрийн мал аж ахуйд зохистой сүргийн бүтэц, ашиг шимт байдал, байгальд ээлтэй мал маллах зөв дадлуудыг нэгтгэсэн стандартыг нэвтрүүлж, бэлчээрийн доройтлыг бууруулна.
		13. Гэрээний дагуу даацаа хэтрүүлээгүй, зөв зохистой маллаж, бэлчээр хамгаалж байгаа малчдыг бага хүүтэй ногоон зээлд хамруулах боломжийг банк санхүүгийн байгууллагуудтай хамтран бүрдүүлнэ.
		14. Бэлчээрт хөнөөл учруулж буй хортон шавьж, мэрэгч амьтадтай байгаль орчинд ээлтэй аргаар тэмцэх, санхүүжилтийг нэмэгдүүлнэ.
		15. Ашиглалтад өртөмтгий ургамал, амьтны тархац нөөцийг тогтоох судалгааг үргэлжлүүлж, хамгаалах, нөхөн сэргээх арга хэмжээг хэрэгжүүлнэ.

## Шинжлэх ухаан, технологи, инновацад тулгуурласан мэдлэгийн эдийн засгийг хөгжүүлнэ.

### Судалгаа хөгжүүлэлтийн нийгэм, эдийн засгийн үр өгөөжийг нэмэгдүүлэх замаар шинжлэх ухаан, технологи, инновацын хөгжлийг эрчимжүүлнэ.

* + 1. Шинжлэх ухаан, технологийн зорилтот хөтөлбөрийг боловсруулж, хэрэгжүүлнэ.
		2. Дунд, богино хугацааны хөгжлийн бодлогын баримт бичигт тусгагдсан тэргүүлэх чиглэл, шинжлэх ухаан технологийн тэргүүлэх чиглэл, цөм технологийг хөгжүүлэх үндэсний судалгаа хөгжүүлэлтийн төслүүдийг тодорхойлж, санхүүжилтийг шийдвэрлэнэ.
		3. Үндэсний шинжлэх ухаан, технологийн санд асуудал болон үр дүнд суурилсан санхүүжилтийн тогтолцоог нэвтрүүлж, судалгаа хөгжүүлэлтийн ажлын чанар, хүртээмжийг дээшлүүлнэ.
		4. Хувийн хэвшлийн судалгаа хөгжүүлэлтийн ажлын хөрөнгө оруулалтад татварын хөнгөлөлт, чөлөөлөлт үзүүлэх хууль эрх зүйн орчныг бүрдүүлнэ.
		5. Хувийн хэвшлийн шинжлэх ухаан, технологийн үйл ажиллагаа, судалгаа хөгжүүлэлтийн ажил, технологи дамжуулалт, ашиглалтыг төрөөс дэмжих хамтарсан санхүүжилтийн механизмыг бүрдүүлнэ.
		6. Сансар огторгуйн шинжлэх ухааныг дагасан технологийн дэвшил, Марс гарагийн судалгаа, хөгжүүлэлт, инновацын олон улсын хамтын үйл ажиллагаа эрхлэх технологийн парк байгуулахыг дэмжинэ.
		7. Шинжлэх ухаан, технологийн болон аж үйлдвэрийн тэргүүлэх чиглэлийг дэмжсэн үндэсний технологи дамжуулах хөтөлбөрийг боловсруулж, хэрэгжүүлж эхэлнэ.
		8. Шинжлэх ухаан, технологийн хүний нөөцийг хөгжүүлэх нэгдсэн хөтөлбөрийг боловсруулж, хэрэгжүүлж эхэлнэ.
		9. Салбар дундын, салбар дамнасан судалгаа хөгжүүлэлтэд түшиглэсэн хүрээлэн буй орчин, нийгэм эдийн засаг, засаглалын цогц нэгдэл бүхий шинжлэх ухаан, технологийн паркийн төслийг хэрэгжүүлнэ.

### Хиймэл оюун, мэдээллийн технологийн үндэсний дэд бүтцийг хөгжүүлж, дижитал шилжилтийг эрчимжүүлнэ.

* + 1. Үндэсний хиймэл дагуул бүтээх, хөөргөх бэлтгэл ажлыг хангана.
		2. Нам орбитын хиймэл дагуулын үйлчилгээ үзүүлэгчдийн үйл ажиллагааны тогтвортой байдлыг хангахад дэмжлэг үзүүлнэ.
		3. Харилцаа холбооны үндэсний хиймэл дагуулын газрын станц байгуулна.
		4. Дрон ашиглалтын талаарх эрх зүйн орчныг бүрдүүлэх, туршилтын бүс байгуулах ажлыг эхлүүлнэ.
		5. Мэдээллийн технологийн үйлдвэрлэлийг дэмжих виртуал бүсийг байгуулах ажлыг эхлүүлнэ.
		6. Шинжлэх ухааны виртуал парк байгуулах төслийг хэрэгжүүлнэ.
		7. Их өгөгдөл, хиймэл оюун ухаан, GIS, блокчэйн технологийг ашиглан шинжлэх ухааны нотолгоонд суурилсан, хөгжлийн бодлого боловсруулах орон зайн цахим дэд бүтцийг байгуулна.
		8. Олон улсын цахим төлбөрийн системүүдийг өргөжүүлж, төлбөр тооцоог хүлээн авах, цахим худалдааны арга хэлбэрийг нэмэгдүүлнэ.

# ХОЁР. Бүсчилсэн хөгжлийн бодлого

## Байгалийн баялаг, нөөц, байршлын давуу талд тулгуурласан бүсчилсэн хөгжлийн реформыг хэрэгжүүлнэ.

### Хангайн бүсийг “Уламжлалт мал аж ахуйн төрөлжсөн бүс бөгөөд хот байгуулалтын дэд бүс” болгон хөгжүүлнэ.

* + 1. Орхон голын сав, Хангайн нурууны экосистемд түшиглэсэн рашаан сувилал, адал явдалт, түүх, соёлын аяллыг хөгжүүлж, археологийн нөөцөд тулгуурласан "Төв Азийн түүх, соёлын голомт" соёлын аялал жуулчлалын цогцолборыг байгуулах ажлыг эхлүүлнэ.
		2. Шинэ Хархорум хотын бүтээн байгуулалтад шаардлагатай суурь судалгаа, иж бүрэн хөгжлийн ерөнхий төлөвлөгөөг боловсруулж дуусгана.
		3. Шинэ Хархорум хотын бүтээн байгуулалтыг эхлүүлэх бэлтгэл үе шатыг хангана.
		4. Шинэ Хархорум хотын усны хэрэгцээг хангах төслийн бэлтгэл ажлыг хангана.
		5. Мянганы замын хэвтээ тэнхлэгийн авто замын төслүүдийг эрчимжүүлж, Улаанбаатар хот - Шинэ Хархорум хот чиглэлийн авто замын өргөтгөн шинэчлэх ажлыг эхлүүлнэ.
		6. Хангайн бүсэд баригдаж буй дулааны станц барих төслүүдийг цахилгаан хангамж, дэд бүтцээр холбоно.

### Баруун бүсийг “Эрчим хүчний төрөлжсөн бүс бүхий байгалийн аялал жуулчлалын дэд бүс” болгон хөгжүүлнэ.

* + 1. Алтайн нуруу, бүсийн байгаль, газарзүйн онцлогт түшиглэсэн адал явдалт, тусгай сонирхлын, хил орчмын болон хил дамнасан аяллыг хөгжүүлж, Их нуурууд, Отгонтэнгэр хайрханд тулгуурласан аялал жуулчлалын тусгай бүс байгуулах ажлыг эхлүүлнэ.
		2. Асгатын мөнгөний ордын нөөцийг тогтоож, эдийн засгийн эргэлтэд оруулах бэлтгэл ажлыг хангана.
		3. Хөнгөн үйлдвэрлэл, технологийн парк, эрдэс, түүхий эдийн нөөцөд тулгуурлан дэвшилтэт технологийн шохойн үйлдвэр, Алтайн нурууны байгаль, соёлын өвийг түшиглэсэн эко парк, цогцолбор байгуулах ажлыг эхлүүлнэ.
		4. Эрдэнэбүрэнгийн 90 МВт-ын усан цахилгаан станцын төсөл, Эрдэнэбүрэн-Мянгад-Улиастай чиглэлийн 220 кВ-ын цахилгаан дамжуулах агаарын шугамын төслийн санхүүжилтийг шийдвэрлэнэ.
		5. Бүсийн аялал жуулчлалыг хөгжүүлэх хүрээнд хилийн боомтуудтай холбогдох босоо тэнхлэгийн авто замын төслүүдийг үе шаттайгаар хэрэгжүүлнэ.
		6. Дулааны цахилгаан станц болон дэд станцын өргөтгөл, цахилгаан дамжуулах шугамын төслийг хэрэгжүүлж бүсийн цахилгаан хангамжийг нэмэгдүүлнэ.
		7. Баруун бүсэд хөдөө аж ахуй, хүнсний үйлдвэрлэл, үйлчилгээ, худалдаа, бирж, тээвэр, логистикийн цогцолборыг кластераар хөгжүүлэх хувийн хэвшил, хоршоодыг тэргүүн ээлжид дэмжинэ.

### Хойд бүсийг “Байгалийн аялал жуулчлалын төрөлжсөн бүс бөгөөд аж үйлдвэрийн дэд бүс” болгон хөгжүүлнэ.

* + 1. Бүсийн байгаль, газарзүйн онцлогт түшиглэсэн хил орчмын болон хил дамнасан аяллыг хөгжүүлж, Хөвсгөл нуурт тулгуурласан аялал жуулчлалын тусгай бүс байгуулах ажлыг эхлүүлнэ.
		2. "Эрдэнэт үйлдвэр" төрийн өмчит үйлдвэрийн газрыг түшиглэсэн үйлдвэрлэл, технологийн паркийн хүрээнд зэсийн баяжмал хайлуулах, боловсруулах үйлдвэрийн төслийг эхлүүлнэ.
		3. Эгийн голын 315 МВт-ын хүчин чадал бүхий усан цахилгаан станц төслийн Байгаль нуурийн эко систем болон байгаль орчинд үзүүлэх нөлөөллийн судалгааг боловсруулна.
		4. Худалдаа, үйлдвэрлэл, үйлчилгээ, аялал жуулчлалыг дэмжих босоо тэнхлэгийн авто замын төслийг хэрэгжүүлж, цахилгаан хангамж, дэд бүтцийн хүртээмжийг сайжруулна.

### Говийн бүсийг “Аж үйлдвэрийн төрөлжсөн бүс бөгөөд ногоон эрчим хүчний дэд бүс” болгон хөгжүүлнэ.

* + 1. “Тавантолгой” үйлдвэрлэл, технологийн паркийг түшиглэсэн Кокс-химийн үйлдвэрийн төслийг эхлүүлнэ.
		2. Тавантолгойн бүлэг ордыг түшиглэн хүнд үйлдвэрлэлийн чиглэлээр үйлдвэрлэл, технологийн парк байгуулах, "Алтанширээт" үйлдвэрлэл, технологийн парк, "Гэрэлт говь" үйлдвэрлэл, технологийн паркийг дагалдах бусад үйлдвэрийн хамт байгуулах ажлыг эхлүүлнэ.
		3. Тавантолгойн 450 МВт-ын хүчин чадалтай дулааны цахилгаан  станц барих төслийг эхлүүлнэ.
		4. Даланзадгадад 50 МВт-ын хүчин чадалтай дулааны цахилгаан  станцын төслийн бэлтгэл ажлыг хангаж, санхүүжилтийг шийдвэрлэнэ.
		5. Хэрлэн-Тооно, Орхон-Онги төслүүдийн бэлэн байдлыг хангуулж, бүтээн байгуулалтын ажлыг эхлүүлнэ.
		6. Говийн бүсийн аж үйлдвэрийг дэмжих хүрээнд тээвэр, логистикийн нэгдсэн сүлжээнд холбох авто замын төслүүдийг хэрэгжүүлнэ.

### Төвийн бүсийг "Хөдөө аж ахуйн төрөлжсөн бүс бөгөөд аж үйлдвэрийн дэд бүс" болгон хөгжүүлнэ.

* + 1. Дархан-Сэлэнгийн бүс нутагт металл боловсруулах болон металл бүтээгдэхүүний үйлдвэр, дагалдах үйлдвэр бүхий үйлдвэрлэл, технологийн парк байгуулах ажлыг эхлүүлнэ.
		2. Хөшигийн хөндий болон Алтанбулаг чөлөөт бүсэд ачаа тээвэр, барилгын материалын логистикийн төв байгуулна.
		3. Төвийн бүсийн хөнгөн аж үйлдвэрийн үйлдвэр технологийн паркийн төслийг хэрэгжүүлнэ.
		4. Төвийн бүсийн малын гаралтай түүхий эд, мах, махан бүтээгдэхүүний экспортыг нэмэгдүүлнэ.
		5. Бүс нутгийн эрчим хүчний хангамжийг нэмэгдүүлэх төслийг төр, хувийн хэвшлийн түншлэлийн хүрээнд хэрэгжүүлнэ.
		6. Бөөрөлжүүтийн ДЦС-иас өргөх станцын хамт дулааны шугам барьж суурьшлын бүсийг дулаанаар хангах төслийн бэлэн байдлыг хангана.
		7. Төвийн бүсийн хүнсний үйлдвэрийн үйлдвэр технологийн паркийн төслийг хэрэгжүүлнэ.

### Зүүн бүсийг “Түүхэн аялал жуулчлалын төрөлжсөн бүс бөгөөд эрчимжсэн хөдөө аж ахуйн дэд бүс” болгон хөгжүүлнэ.

* + 1. Зүүн бүсийг түүхэн аялал жуулчлалын төрөлжсөн бүс болгон хөгжүүлэх хүрээнд Бурхан халдун, Дэлүүн болдог, Буйр нуур, Халх гол, Алтан овоо, түүхэн аялал жуулчлалын газар нутгийг дэд бүтцээр холбох, усан боомт байгуулах төслийг эхлүүлнэ.
		2. Зүүн бүсийг эрчимжсэн хөдөө аж ахуйн дэд бүсийн хувьд хөдөө аж ахуйн экспортыг дэмжих, хөрөнгө оруулалтыг нэмэгдүүлэх эрх зүйн орчныг бүрдүүлнэ.
		3. Зүүн бүсийг Говийн бүстэй интеграцчилан хөгжүүлж, кокс, химийн бүтээгдэхүүн болон нүүрс-эрчим хүчний үйлдвэр, бусад дагалдах үйлдвэр бүхий үйлдвэрлэл, технологийн парк байгуулах ажлыг эхлүүлнэ.

### Бүс, орон нутагт ажиллах, амьдрах таатай нөхцөлийг бүрдүүлнэ.

* + 1. Улаанбаатар хотоос орон нутагт шилжин суурьшсан болон аймаг, сум, Улаанбаатар хотын алслагдсан дүүрэгт анх удаа орон сууц худалдан авах иргэдэд арилжааны банкнаас олгох ипотекийн зээлийг 3 хувийн хүүтэй хөнгөлөлттэй нөхцөлөөр олгох бодлогыг үргэлжлүүлэн хэрэгжүүлнэ.
		2. Улаанбаатар хотод үйл ажиллагаа явуулж байгаа харьяа төсөвт байгууллага, төрийн өмчит үйлдвэрийн газар, төрийн өмчийн оролцоотой компани, түүний салбар нэгж болон салбарын нийт албан хаагчдын 10-аас доошгүй хувийг орон нутаг руу шилжүүлэх бодлогыг үргэлжлүүлэн хэрэгжүүлнэ.
		3. Улаанбаатар хотоос орон нутагт шилжин үйл ажиллагаа эрхэлж байгаа аж ахуйн нэгжүүдийг дэмжих 1 хувийн хүүтэй 500 сая төгрөг хүртэлх зээл олгох бодлогыг үргэлжлүүлэн хэрэгжүүлнэ.
		4. Бүсийн хүний нөөцийн бодлого, нийгмийн баталгааг хангах төсөл, арга хэмжээг хэрэгжүүлнэ.
		5. Орон нутагт чөлөөт бүс, тусгай бүс, аж үйлдвэрийн парк байгуулж боомт, хөрш орны хотуудтай холбогдох ажлыг эхлүүлнэ.
		6. Төрийн байгууллагуудын эрхлэх асуудал, чиг үүрэг, үзүүлэх үйлчилгээ, үйл ажиллагааны хамрах хүрээг харгалзан нийслэл Улаанбаатар хотоос үе шаттайгаар нүүлгэн шилжүүлэх бодлогын хүрээнд Хүнс, хөдөө, аж ахуй, хөнгөн үйлдвэрийн яамыг холбогдох харьяа байгууллагуудын хамт Дархан-Уул аймагт нүүлгэн шилжүүлнэ.
		7. Стандартын шаардлага хангасан хүнс, эм, хүрээлэн буй орчны бүсчилсэн лабораторийн нэгдсэн тогтолцоог бий болгож хөгжүүлнэ.
		8. Бүсүүдийн эдийн засгийн тэргүүлэх чиглэл, хөдөлмөрийн зах зээлийн эрэлттэй уялдуулан аймгуудын мэргэжлийн болон техникийн боловсролын сургалтын байгууллагуудыг төрөлжүүлэн хөгжүүлж, салбар дундын дадлага, үйлдвэрлэлийн бааз байгуулна.
		9. Бүс нутгийн эдийн засгийн төрөлжилтөд нийцсэн экспортын хөнгөн үйлдвэрийн кластерыг хөгжүүлэхэд хувийн хэвшлийг дэмжинэ.
		10. Бүсчилсэн хөгжлийг дэмжих бүсчилсэн татварын тухай хуулийн төсөл, татварын бодлогын концепцийг шинэчлэх, холбогдох эрх зүйн орчныг сайжруулна.
		11. Бүсчилсэн хөгжлийн тэргүүлэх чиглэлийн дагуу бүс бүрд хэрэгжүүлэх бүтээн байгуулалтын төслийн бэлтгэл хангах, техник, эдийн засгийн үндэслэлийг шинэчлэх, зураг төсөв, судалгааны ажлыг үргэлжлүүлнэ.
		12. Орон нутгийн хөгжлийн төвүүдэд хөдөө аж ахуй, хүнсний үйлдвэрлэл, үйлчилгээ, худалдаа, бирж, тээвэр, логистикийн цогцолборыг кластераар хөгжүүлэх хувийн хэвшил, хоршоодыг тэргүүн ээлжид дэмжинэ.

## “20 минутын хот” буюу нийгмийн дэд бүтцийн хүртээмжийг зохистой түвшинд хүргэх бодлогын баримт бичгийг боловсруулж, түүнд суурилсан “Нийслэл хотын хөгжлийн ерөнхий төлөвлөгөө 2040” болон бусад хот, суурин газрын хөгжлийн ерөнхий төлөвлөгөөг боловсруулж, батлуулна.

* + 1. Богдхан уулыг тойрч Тэрэлж, Налайх, Майдар хот, Зуунмод хот, Хөшигийн хөндий, Аргалант-Эмээлт хот, Жаргалант, Рашаант хотыг холбосон Шинэ их тойруу хурдны авто зам, хөнгөн галт тэрэгний төслүүдийн техник, эдийн засгийн үндэслэл, зураг төсвийг боловсруулж, сонгон шалгаруулалтыг зохион байгуулна.
		2. Нийслэл Улаанбаатар хотын авто замын стандартыг сайжруулах, зам, тээврийн сүлжээг өргөтгөх, хувийн хэвшил хөрөнгө оруулалт хийх, төлбөртэй зам барих нөхцөл, боломжийг бүрдүүлнэ.
		3. “Сэлбэ сэргэлт” төслийн бүтээн байгуулалтыг үргэлжлүүлнэ.

### Улаанбаатар хотын засаглалыг сайжруулна.

* + 1. Нийслэл Улаанбаатар хотод хувийн хэвшлийн хөрөнгө оруулалтыг дэмжих чиглэлээр татварын хөнгөлөлт, чөлөөлттэй холбогдох хуулийн зохицуулалтыг сурталчлан таниулж, хөрөнгө оруулалтыг нэмэгдүүлнэ.
		2. Хөшигийн хөндийд баригдах эхний ээлжийн инженерийн дэд бүтэц, барилга байгууламжийн бүтээн байгуулалтыг олон улсын байгууллага, хувийн хэвшилтэй хамтран эхлүүлнэ.
		3. Нийслэл Улаанбаатар хотын авто замын түгжрэлийг бууруулах оновчтой шийдлүүдийг авч хэрэгжүүлнэ.
		4. Хотын стандартыг шинэчлэн боловсруулна.
		5. Тусгай хэрэгцээг хангасан, иргэнд ээлтэй, дулааны алдагдал багатай амины орон сууцны загвар зураг боловсруулж батлах, ипотекийн зээлд хамрагдах боломж, нөхцөлийг бүрдүүлэх, ипотекийн зээл олгоход нийцсэн загвар төслийг батлах, олон нийтэд танилцуулах ажлыг зохион байгуулах, жишиг төсөл, загвар (showroom)-ын нээлт хийнэ.
		6. Хөдөөгийн сэргэлтийн бодлогын хүрээнд орлогод нийцсэн, өртөг багатай орон сууцны нийлүүлэлтийг нэмэгдүүлэх, шаардлагатай төсөл, арга хэмжээг эхлүүлнэ.
		7. Барилгын салбарт шинэ инновацлаг бараа материал, угсралтын арга барилыг хурдацтай нэвтрүүлэх зорилгоор олон улсын стандартуудыг шууд ашиглахыг судлах, хот байгуулалтын стандарт, норм, дүрмийг боловсронгуй болгох судалгааны ажлыг эхлүүлнэ.
		8. Хууль бусаар олгосон газрыг нийтийн эзэмшлийн газар болгож, уг газарт ногоон байгууламж, цэцэрлэгт хүрээлэнг засан барьж, хотын иргэн оршин суугаа газраасаа 400 метр дотор амарч, тухлах ногоон байгууламж, цэцэрлэгтэй болох нөхцөлийг бүрдүүлнэ.
		9. Хот төлөвлөлт, орчны стандарт алдагдсан орон сууцны хорооллуудад газар чөлөөлөлт хийж, орчны төлөвлөлтийг стандартад нийцүүлнэ.
		10. Хот төлөвлөлтийн дагуу газрын зөвшөөрлийг олгож, зөрчсөн тохиолдолд хуулийн хариуцлагыг чангатгана.
		11. Орчны төлөвлөлтийг стандартад нийцүүлж, аюулгүй, эрүүл, амар тайван орчин бүхий хотыг бий болгох нөхцөлийг бүрдүүлнэ.
		12. Улаанбаатар хотын төв, хүн ам ихээр төвлөрсөн бүсүүдээр аюултай ачаа тээвэрлэхгүй байх зохицуулалтыг хийнэ.
		13. Хяналтын камер, урсгал мэдрэгч төхөөрөмжүүдийг иж бүрэн суурилуулан, хотын хөдөлгөөн, бохирдол, эрчим хүчний хэрэглээ, аюулгүй байдлын мэдээллийг цаг алдалгүй авч шинжилгээ хийх, зохицуулах арга хэмжээ авах системийг нэвтрүүлж, хиймэл оюун ухаанд суурилсан гамшгийн эрсдэлийн удирдлага, менежментийг хөгжүүлнэ.
		14. Туул, Сэлбэ, Улиастай, Нарангийн голын эргийн хамгаалалтын 30 км далан болон ус зайлуулах 100 км сувгийг шинээр барьж, дөрвөн байршилд усан сан, хөв, цөөрөм байгуулж, хот доторх гол, горхины урсцад тохируулга хийдэг болно.
		15. "Туул усан цогцолбор төсөл"-ийг хэрэгжүүлж, үерийн эрсдэлээс урьдчилан сэргийлж, ундны ус, ахуйн усан хангамжийг нэмэгдүүлнэ.
		16. Улаанбаатар хотын авто замуудыг хооронд нь холбох Шинэ тойрог авто зам, Туулын хурдны замыг барих, ачаа тээврийн хөдөлгөөнийг хотын гадуур тойруулах болон Туулын замыг Нисэхийн хурдны авто замтай холбож, наадамчдын авто зам дээгүүр гүүрэн байгууламж барих төслийг хэрэгжүүлнэ.
		17. Толгойтоос Амгалан хүртэл Энхтайваны өргөн чөлөө дагуу 17.7 км “Их багтаамжийн нийтийн тээвэр Метро шугам-1” байгуулах төслийн бүтээн байгуулалтын ажлыг эхлүүлнэ.

### Түгжрэл, агаарын бохирдлыг бууруулна.

* + 1. Улаанбаатар хотын автозамын сүлжээний ачааллыг бууруулж, нийтийн тээврийн үйлчилгээний чанар, хүртээмжийг нэмэгдүүлэх хүрээнд нийтийн тээврийн санхүүжилтийн тогтолцоо, нийтийн тээврийн чиглэл, хуваарилалтыг бүрэн оновчтой болгоно.
		2. Улаанбаатар хотод тойрог замын зохион байгуулалт хийж, замын хөдөлгөөний эрчмийг 30 хувиар нэмэгдүүлж, их өгөгдөлд үндэслэн автобусны сүлжээ, чиглэлийг оновчилж, төлбөрийн системийг хялбарчилж, хүн амын нягтшилд тохируулж нийтийн тээврийн санхүүжилтийн тогтолцоо, нийтийн тээврийн чиглэл, хуваарилалтыг дахин төлөвлөнө.
		3. Улаанбаатар хотын замын хөдөлгөөний удирдлагын төвийн системд хиймэл оюун ухаан, дэвшилтэт технологийг нэвтрүүлж гэрлэн дохионы зохицуулалтыг хөдөлгөөний урсгалаас хамаарч ухаалгаар зохицуулах боломжийг бүрдүүлнэ.
		4. Хотын бүх чиглэлд дугуйн болон явган хүний замын бүрэн төлөвлөлтийг хийнэ.
		5. Нийслэлийн замын хөдөлгөөний иж бүрэн ухаалаг системийг нэвтрүүлж, хотын гэрлэн дохионы удирдлага менежментийг ухаалаг системд шилжүүлнэ.
		6. Дэд төвүүдийн бүтээн байгуулалтыг эрчимжүүлнэ.
		7. Гэр хороолол, дэд төв, дагуул хотуудад орон сууц барьсан аж ахуйн нэгжид дэмжлэг үзүүлэх бодлого баримтална.
		8. Хот, суурин газрыг дахин төлөвлөн хөгжүүлэх үйл ажиллагааг эрчимжүүлнэ.
		9. Улаанбаатар хотын инженерийн дэд бүтцийг шинээр барьж, өргөтгөн шинэчилж хүчин чадлыг нэмэгдүүлнэ.
		10. Нийслэлийн Их тойруу, Бага тойруу буюу 770 га газарт төвлөрсөн төрийн эрх мэдлийн хэт төвлөрлийг задалж, "Өөдөө тэмүүлэх Монгол" буюу "Go Mongolia" ган татлагат гүүрийн төсөл, Хөшигийн хөндийн туннелийн төслийг хэрэгжүүлнэ.

### Дагуул хотуудын хатуу, зөөлөн дэд бүтцийг хөгжүүлнэ.

* + 1. Нийслэл хотын төвлөрлийг сааруулах, чиг үүргийг шилжүүлэх хүрээнд Шинэ Зуунмод хотод төрийн захиргааны төв байгууллагуудыг үе шаттайгаар шилжүүлэн байршуулж, олон улсын хурал, зөвлөгөөн, үзэсгэлэн, аялал жуулчлалын цогцолбор, ачаа тээврийн нэгдсэн логистикийн төв, сургалт, эрдэм шинжилгээ, үйлдвэрлэлийн цогцолбор, их сургуулийн хотхон бүхий аялал жуулчлал, олон улсын бизнес, санхүүгийн төрөлжсөн эдийн засгийн тусгай бүс болгон хөгжүүлнэ.
		2. Шинэ суурьшлын бүс байгуулах ажлыг эрчимжүүлж, эдийн засгийн бүсчилсэн хөгжлийг дэмжин төвлөрлийг сааруулна.
		3. Улсын зэрэглэлтэй хотын дэд бүтцийг эрчимжүүлж, эдийн засаг, санхүүгийн хувьд бие даасан байх нөхцөлийг бүрдүүлнэ.
		4. Аялал жуулчлал, тээвэр, логистик, олон улсын санхүүгийн төв, эдийн засгийн чөлөөт бүс бүхий эко-ухаалаг Шинэ Зуунмод дагуул хотын бүтээн байгуулалтын хөрөнгө оруулалтын эх үүсвэрийг үе шаттайгаар шийдвэрлэж, дулааны станц, цэвэрлэх байгууламжийн дэд бүтцийг барьж байгуулна.
		5. Улаанбаатар хотын Сэлбэ, Баянхошуу дэд төв орчмын газрыг үргэлжлүүлэн чөлөөлж, нийгмийн болон инженерийн дэд бүтцийг барих, 20,000 айлыг орон сууцжуулах үйл ажиллагааг хувийн хэвшилтэй хамтран хэрэгжүүлж, Толгойт, Шархад, Дэнжийн 1000, Дамбадаржаа, Яармаг дэд төвүүдийн инженерийн дэд бүтцийн төслийг хэрэгжүүлнэ.
		6. Багануур, Багахангайн үйлдвэрлэл, технологийн парк, Налайхын барилгын материалын үйлдвэрлэл, технологийн парк, Эмээлт эко аж үйлдвэрийн паркийн бүтээн байгуулалтыг дуусгана.
		7. Худалдаа, үйлчилгээ, аялал жуулчлалын зориулалт бүхий төрөлжсөн гудамжийг дүүрэг бүрд байгуулна.
		8. Номтын аманд эрчим хүчний хэмнэлттэй төр захиргааны нэгдсэн байрыг барьж байгуулна.
		9. Налайх, Багануур зэрэг улсын зэрэглэлтэй хотын дэд бүтцийг эрчимжүүлж, эдийн засаг, санхүүгийн хувьд бие даасан байх нөхцөлийг бүрдүүлнэ.
		10. Шинэ Зуунмод хот дахь чөлөөт бүсийг тулгуурлан "Цахиурын хөндий", дата төв, хүлэмжийн болон сэргээгдэх эрчим хүчний хосолсон загвар аж ахуйг хөгжүүлнэ.
		11. 45,000 тонн нарийн ногоо хураах өвлийн хүлэмжийн кластер бүхий Агросити эдийн засгийн тусгай бүсийн үйл ажиллагааг эхлүүлнэ.
		12. Олон улсын санхүүгийн төв байгуулах хууль, эрх зүйн орчныг бүрдүүлнэ.

# ГУРАВ. хүний хөгжлийн бодлого

## Үндэсний орон сууцжуулах бодлогыг баялгийн сантай уялдуулан хэрэгжүүлнэ.

### Төлбөрийн чадварт нийцсэн орон сууцны хүртээмжийг нэмэгдүүлнэ.

* + 1. Нийслэл, орон нутагт Өрхийн төлбөрийн чадварт нийцүүлэн ипотекийн хөнгөлөлттэй зээлийн бүтээгдэхүүнийг төрөлжүүлж, хүртээмжийг нэмэгдүүлнэ.
		2. Газрын хэвлийн баялгийн үр өгөөжийг Монгол Улсын иргэн бүрд тэгш, шударга хүртээх зориулалттай Хуримтлалын сангаас иргэдэд орон сууцны зориулалтаар дэмжлэг үзүүлэх, эрх зүйн орчныг сайжруулна.
		3. “Миний анхны байр”, “Миний түрээсийн орон сууц” хөтөлбөрийг үргэлжлүүлж, “Миний амины орон сууц”, “Миний сонголт орон нутаг”, “Миний сонголт төрийн алба” хөтөлбөрийг хэрэгжүүлнэ.
		4. Ипотекийн зээлийн 50-аас багагүй хувийг дэд төв, дагуул хот, гэр хорооллын өрхөд олгоно.
		5. “Хашаандаа сайхан амьдаръя” хөтөлбөрийг хэрэгжүүлж, эрчим хүчний хэмнэлттэй, байгаль орчинд ээлтэй амины орон сууц шинээр барих, засварлахад хөнгөлөлттэй зээл болон бусад дэмжлэг үзүүлэх эрх зүйн орчныг бүрдүүлнэ.
		6. Гэр хорооллын иргэдэд эрчим хүчний хэмнэлттэй амины орон сууц барьсан тохиолдолд санхүүжилтийн дэмжлэг үзүүлнэ.
		7. Гэр хорооллын бүсэд эрчим хүчний хэмнэлттэй, ногоон, пассив барилгын стандарт болон ногоон санхүүжилтийн шаардлага хангахуйц бие даасан инженерийн шийдэлтэй загвар хорооллыг хувийн хэвшил, олон улсын байгууллагын түншлэлд үндэслэн барьж байгуулна.

### Барилга, барилгын материалын үйлдвэрлэлийг байгальд ээлтэйгээр хөгжүүлнэ.

* + 1. Эрчим хүчний хэмнэлттэй, хүртээмжтэй, ногоон барилга, барилгын материалын үйлдвэрлэлийн санхүүжилт, хувийн хэвшлийн оролцоог нэмэгдүүлнэ.
		2. Хөгжлийн бэрхшээлтэй хүүхэд, иргэдэд зориулсан дэд бүтцийг сайжруулахад чиглэсэн хууль, эрх зүй, стандартыг боловсронгуй болгож, барилга байгууламжийн тэгш хүртээмжийг нэмэгдүүлнэ.
		3. Түгээмэл тархацтай ашигт малтмалын орд, цементийн үйлдвэрүүдийг түшиглэн барилгын материалын үйлдвэрлэлийг хөгжүүлнэ.
		4. Үл хөдлөх салбарын хамтын хөрөнгө оруулалтын сангийн эрх зүйн орчныг бүрдүүлнэ.
		5. Үйлдвэрлэлийн үйл ажиллагаа дахь төрийн оролцоог багасгах зорилгоор барилгын салбарын төрийн зарим чиг үүргийг мэргэжлийн холбоодод үе шаттайгаар шилжүүлж, дагалдах хариуцлагын тогтолцоог бэхжүүлнэ.

### Нийтийн аж ахуй, инженерийн дэд бүтцийн аюулгүй байдлыг сайжруулна.

* + 1. Барилга, орон сууцны ашиглалтын эрх зүйн орчныг шинэчилж, орон сууц ашиглалтын контор болон сууц өмчлөгчдийн холбооны үйл ажиллагааны эрх зүйн орчныг сайжруулна.
		2. Хүн амын ус хангамж, ариутгах татуургын үйлчилгээг хүртээмжтэй, тогтвортой, чанартай үзүүлэх эрх зүйн орчныг бүрдүүлнэ.
		3. Бохирдуулагч үйлдвэр, үйлчилгээний салбарын хаягдал усны хяналтыг сайжруулна.

## Боловсролын чанар, хүртээмжийг нэмэгдүүлж, өрсөлдөхүйц чадвартай төгсөгчдийг бэлтгэнэ.

* + 1. Сургууль, цэцэрлэгийн хүртээмжийг нэмэгдүүлэх хүрээнд 3 ээлжээр хичээллэж байгаа сургуулиудыг 2 ээлжинд шилжүүлнэ.
		2. Үндэсний нэгдмэл үнэт зүйлийг бүрдүүлэх үндэсний хөтөлбөрийг бүх түвшний сургалтын байгууллагад хэрэгжүүлж, монгол хэл, бичгийн боловсролын чанарыг сайжруулна.
		3. Хөдөлмөрийн зах зээлийн эрэлтэд нийцсэн хүний нөөцийг бэлтгэж, төгсөгчдөд шаардлагатай ур чадвар олгох мэргэжлийн болон дээд боловсролын хөтөлбөрүүдийг хэрэгжүүлэн, цахимжуулалтыг эрчимжүүлж, суралцангаа хөдөлмөрлөх ажлын байрыг нэвтрүүлэн, эрх зүйн орчныг сайжруулна.
		4. Дээд боловсролын байгууллагын шинэчлэлийг эхлүүлж, сургалт, хөтөлбөрийг зах зээлийн эрэлтэд нийцүүлнэ. Үндэсний болон олон улсын эрэмбэ, чансааг тодорхойлж, баталгаажуулах ажлыг хэрэгжүүлнэ.
		5. Монгол хүн, хүүхдийн хөгжлийн онцлогийг харгалзан англи хэлийг хялбар заах аргачлал судлах, англи хэлний сургалтын хөтөлбөр, сурах бичиг боловсруулах бэлтгэлийг хангана.
		6. Идэвхтэй хөдөлгөөн, эрүүл хооллолтыг бага наснаас нь хэвшүүлэх асуудлыг боловсролын тогтолцоогоор дамжуулан олгож, биеийн тамирын дасгал сургуулилтаар хичээллэх боломж, хүртээмжийг нэмэгдүүлнэ.
		7. Хөдөлмөрийн зах зээлд хүлээн зөвшөөрөгдөхүйц мэдлэг, ур чадвартай төгсөгчдийг бэлтгэх, бүс, орон нутгийн хөгжлийн тэргүүлэх чиглэлтэй уялдуулан КООСЭН сургалтыг коллежийг түшиглэн нэвтрүүлнэ.
		8. Хөдөлмөрийн зах зээлийн тоон болон ур чадварын эрэлтэд нийцсэн ажиллах хүчнийг бэлтгэх чиглэлээр салбар дундын дадлагын баазыг томоохон аж ахуй нэгжтэй хамтран байгуулна.
		9. Боловсролын салбарын хөрөнгө оруулалтын ажлыг эрчимжүүлж, хүртээмжийг нэмэгдүүлнэ.
		10. Багшийн чанар, үнэлэмж, гүйцэтгэл, менежментийг сайжруулах "Сайн багшийг таны дэргэд" цогц арга хэмжээг “Багшийн гурван тулгуурт бодлого”-ын хүрээнд хэрэгжүүлнэ.
		11. Багшийн мэргэжил дээшлүүлэх үндэсний тогтолцоог бэхжүүлэн, шилдэг боловсон хүчнийг багш мэргэжлээр хөрвүүлэн бэлтгэх сургалтыг олон хэлбэрээр хөгжүүлэн, багшийн хомсдолыг бууруулна.
		12. Бүх түвшний боловсролын сургалтын байгууллагын дотуур байрны хүртээмж, орчин, үйлчилгээний чанарыг сайжруулна.
		13. Багшийн хөдөлмөрийн бүтээмжийг бодитоор үнэлж, багш, ажилчдын цалин, хөдөлмөрийн хөлсний хэмжээг инфляцтай уялдуулан, үе шаттайгаар нэмэгдүүлнэ.
		14. Хөдөлмөрийн зах зээлийн эрэлтэд суурилсан шаардлагатай хүний нөөцийг бэлтгэнэ.
		15. Боловсролд бүх хүүхэд, залуучуудыг тэгш хамруулах зарчмыг баримталж, ялгаатай хэрэгцээт хүүхэд, залуучуудыг тэдний гэр бүл, орон нутгийн онцлог байдалд нийцсэн, тохируулгат орчин, дэд бүтэц, хувилбартай, гэрийн сургалттай боловсролын үйлчилгээг бүх түвшинд бий болгох ажлыг эхлүүлнэ.
		16. Хүүхэд харах үйлчилгээний хүрээнд 2 хүртэлх насны хүүхдийн цогц хөгжлийг дэмжих хөтөлбөр, арга хэмжээг хувийн хэвшилтэй хамтран хэрэгжүүлж, 1-2 насны хүүхдийн яслийн үйлчилгээний хувилбарыг бий болгоно.
		17. Албан боловсролын сургалтад хамрагдах боломжгүй суралцагчдад зориулсан альтернатив сургалтыг нэвтрүүлж "Боловсролын чөлөөт бүс" бодлогын арга хэмжээг хэрэгжүүлнэ.
		18. Цахимаар суралцах тэгш боломжийг нэмэгдүүлж, суралцагчийн эзэмшсэн мэдлэг, ур чадварыг албан боловсролын сургалтад дүйцүүлэн дэвшин суралцаж, төгсөх боломжийг бүрдүүлнэ.
		19. Цэцэрлэг, сургуулийн хүүхдийн хоолны зардлыг хувьсах зардлаар санхүүжүүлэх эрх зүйн орчныг бүрдүүлж, шаардлагатай шим тэжээлийн хэмжээ, инфляцын түвшинтэй уялдуулан тухай бүр нэмэгдүүлнэ.
		20. Боловсролыг дэмжих сангийн эрх зүйн орчныг шинэчилж, сангийн санхүүжилт, хөрөнгө оруулалт, тайлан, боловсролын тэтгэлгийн сонгон шалгаруулалтыг ил тод болгон цахимжуулж, хяналтыг тогтмолжуулна.
		21. Газрын хэвлийн баялгийн үр өгөөжийг Монгол Улсын иргэн бүрд тэгш, шударга хүртээх зориулалттай Хуримтлалын сангаас иргэдэд боловсролын төлбөрийн дэмжлэг үзүүлэх, эрх зүйн орчныг сайжруулна.
		22. Мэргэжлийн ур чадвартай ажилтан, мэргэжилтнийг ахлах сургуулиас эхлэн бэлтгэнэ.
		23. Дээд боловсролын сургалтын байгууллагын элсэлтийн хувийг эрэлттэй нийцүүлж, элсэлтийн шалгалтын босго оноог нэмэгдүүлж, элсэгчийн чанарыг сайжруулна.
		24. "Ерөнхийлөгчийн илгээлт 2100" тэтгэлэгт хөтөлбөрийг үргэлжлүүлнэ.
		25. Цэцэрлэг, ерөнхий боловсролын сургуулийн хүүхдийг үдийн сүүгээр хангах "Өдөр бүр нэг аяга сүү" хөтөлбөрийг хэрэгжүүлнэ.
		26. Боловсролын бодлого, санхүүжилт, хөрөнгө оруулалтын төлөвлөлтөд хүн ам, орон зай, их өгөгдөлд тулгуурласан хиймэл оюун ухааныг ашиглах замаар үр ашиг, оновчтой байдлыг сайжруулна.
		27. Хүүхэд, залуучуудыг сургалтын байгууллагын орчинд цахим эрсдэлээс хамгаалах, аюулгүй байдлыг хангах чиглэлээр стандарт боловсруулж, мөрдөнө.
		28. Сургалтын байгууллагын интернэтийн дэд бүтцийг сайжруулах, хүүхэд бүрийг компьютероор хангах, санхүүгийн түрээсийн системийг нэвтрүүлнэ.
		29. Хичээлээс гадуурх үйл ажиллагаа, хүүхдийн хөгжлийн секц, дугуйлан, сургалтад санхүү, байр, тоног төхөөрөмжийн дэмжлэг үзүүлнэ..

## Эрүүл мэндийн урьдчилан сэргийлэх үйлчилгээг эрчимжүүлнэ.

* + 1. Эрүүл, идэвхтэй амьдралын зөв дадал, хэвшлийг төлөвшүүлэх бодлогын реформыг хэрэгжүүлнэ.
		2. Эрүүл мэндийн урьдчилан сэргийлэх, эрт илрүүлэг үзлэгийг үргэлжлүүлж, хүн амыг өвчнөөс сэргийлэх, хянах хөтөлбөр хэрэгжүүлэн иргэдийн эрүүл мэндийн боловсролыг дээшлүүлнэ.
		3. Газрын хэвлийн баялгийн үр өгөөжийг Монгол Улсын иргэн бүрд тэгш, шударга хүртээх зориулалттай Хуримтлалын сангаас иргэдийн эрүүл мэндийн үйлчилгээнд зориулан дэмжлэг үзүүлэх, эрх зүйн орчныг сайжруулна.
		4. Эмийн импортын мэдээллийг цахимжуулах, эмийн жагсаалтыг шинэчлэх, олон улсын стандартыг бүрэн нэвтрүүлэх, гадаад улс орноос эм, эмнэлгийн хэрэгслийн шууд болон дамжуулан худалдан авалт хийх тогтолцоог бүрдүүлнэ.
		5. Эрүүл мэндийн салбарын чанар, үр дүнд суурилсан гүйцэтгэлийн санхүүжилтийн тогтолцоог сайжруулах, эмнэлгийн тусламж, үйлчилгээ авахад иргэнд учрах санхүүгийн дарамтыг бууруулах, эрүүл мэндийн даатгалын санхүүжилтийн эх үүсвэрийг нэмэгдүүлэх чиглэлд хууль, эрх зүйн орчныг боловсронгуй болгох ажлыг эхлүүлнэ.
		6. Хүн амын дунд согтууруулах ундаа, тамхины хэрэглээг бууруулах бодлого боловсруулж хэрэгжүүлэх, дотоод ажлын байр, олон нийтийн газар, нийтийн тээвэрт иргэд дам тамхидалтад өртөхгүй байх нөхцөлийг бүрдүүлж, Тамхины хяналтын тухай хуулийн төслийг шинэчлэн боловсруулна.
		7. Сүрьеэ, зарим төрлийн бэлгийн замын халдварт өвчнийг хяналтад авах, устгаx бодлого, төлөвлөгөө боловсруулан урьдчилан сэргийлэх арга хэмжээг үр дүнтэй хэрэгжүүлнэ.
		8. Олон улсын жишгээр “Эрүүл сургууль” ба “Эрүүл цэцэрлэг” хөтөлбөрийг эцэг эх, асран хамгаалагчдын оролцоотой хамтран хэрэгжүүлж, халдварт ба халдварт бус өвчнөөс урьдчилан сэргийлэх, эрүүл хүүхэд сурч, хөгжих нөхцөл, боломжийг бүрдүүлэх стратеги, төлөвлөгөөг боловсруулан хэрэгжүүлнэ.
		9. "Эрүүл шүд", "Хорт хавдраас сэргийлэх, хянах", зонхилон тохиолдох халдварт бус өвчнөөс сэргийлэх "Эрүүл Монгол" хөтөлбөрийг  хэрэгжүүлнэ.
		10. Цахим эрүүл мэндийн үйлчилгээг нэгтгэн уялдуулж, үр ашгийг дээшлүүлнэ. /өвчний түүх, эмчилгээний түүх, эмчийн онош, жорын нэгдсэн өгөгдлийн систем/
		11. Эмнэлгийн тусламж, үйлчилгээний төвлөрлийг сааруулж, орон нутгийн нэгдсэн эмнэлгийн чадавхыг бэхжүүлж, зарим тусламж, үйлчилгээний төвүүдийг төрөлжүүлэн байгуулна. /Эс, эд, эрхтэн шилжүүлэн суулгах төв, Хавдар судлалын үндэсний төв-II, Халдварт өвчин судлалын үндэсний төв-II, Зүрх судасны үндэсний төв/.
		12. Эрүүл мэндийн анхан шатны тусламж, үйлчилгээ, эмнэлгийн яаралтай тусламж үзүүлэх тогтолцоог бэхжүүлж, хүртээмжийг нэмэгдүүлнэ.
		13. Цөөн хийгддэг, өндөр зардалтай тусламж, үйлчилгээг гадаад улсын эмнэлэгтэй хамтын гэрээ байгуулж, тусламж, үйлчилгээ үзүүлэх боломжийг бүрдүүлнэ.
		14. Уламжлалт анагаах ухааныг орчин үеийн анагаах ухаантай хослуулан хөгжүүлж, уламжлалт эмийн үйлдвэрлэлийг олон улсын түвшинд хүргэн, экспортод гарах гарцыг нэмэгдүүлнэ.
		15. Иргэн эрүүл мэндийн тусламж, үйлчилгээг орон зай, цаг хугацаанаас үл хамааран авах боломжийг нэмэгдүүлж, цахим эрүүл мэндийн дэвшилтэт технологи, телемедицин, хиймэл оюун ухааныг эмчилгээ, оношилгоо, хяналтад нэвтрүүлнэ.
		16. Сэргээн засах тусламж, үйлчилгээг олон улсын жишигт нийцүүлэн хөгжүүлж, тусламж, үйлчилгээ шаардлагатай иргэдэд урт болон богино хугацаагаар, цогц байдлаар, нотолгоонд суурилсан тусламж, үйлчилгээг үзүүлж, чанар, аюулгүй байдлыг хангана.
		17. Хүн амын бие бялдрын хөгжлийг хянах цахим технологи, өгөгдлийн системийг хөгжүүлж, нийтийн биеийн тамир, спортын орчны хүртээмжийг сайжруулна.

## Нийгмийн баталгааг сайжруулж, хүн амын бүлгийн онцлогт нийцсэн бодлогыг хэрэгжүүлнэ.

* + 1. Нийгмийн даатгалын тогтолцоог сайжруулан, иргэн бүрд хуримтлалын сан бүрдүүлж, эрүүл мэнд, боловсрол, орон сууцны зориулалтаар ашиглах, тэтгэврээ өвлүүлэх, урьдчилан ашиглах боломжийг бүрдүүлэх тэтгэврийн шинэчлэлийг үргэлжлүүлнэ.
		2. Үндэсний баялгийн сангийн тогтолцоог бэхжүүлж, Үндэсний баялгийн сангаар дамжуулан эрүүл мэнд, боловсрол, орон сууцжуулалт, хуримтлалын хөтөлбөрийг хэрэгжүүлж, "E-Mongolia" платформоор дамжуулан иргэн бүрд хуримтлалын данс нээнэ.
		3. Нийгмийн хариуцлагын хүрээнд хуульд заасан чиглэлээр хөрөнгө оруулалт хийсэн аж ахуйн нэгжид борлуулалтын орлогын 1 хүртэлх хувийн татварын хөнгөлөлт үзүүлнэ.
		4. Хуримтлалын сангийн үйл ажиллагааг орон сууцны урт хугацааны санхүүжилттэй уялдуулах, тогтолцооны шинэчлэлийг эхлүүлнэ.
		5. Хөдөлмөр, нийгмийн үйлчилгээнд суурилсан нийгмийн халамжийн бодлогыг шинэчлэх хүрээнд шаардлагатай эрх зүйн орчин бүрдүүлнэ.
		6. Хувийн хэвшлийн бүтээн байгуулалт, хөрөнгө оруулалтыг дэмжих хүрээнд гадаадаас ажиллах хүч авахтай холбогдуулан ажлын байрны төлбөрөөс чөлөөлөх, хөдөлмөр эрхлэх виз олгох зохицуулалтад дүн шинжилгээ хийж, шаардлагатай эрх зүйн орчныг бүрдүүлнэ.
		7. Хувийн нэмэлт тэтгэврийн даатгалын тогтолцоог бүрдүүлэх асуудлыг судалж, эрх зүйн орчныг сайжруулна.
		8. Үндэсний орон сууцжуулалтын бодлогыг шинэчлэх талаар холбогдох арга хэмжээ авна.
		9. Халамжийн олон төрлийн бодлогын давхцалыг арилгаж, зорилтот бүлэгт чиглүүлнэ.
		10. Нийгмийн даатгалын сангуудын засаглалыг сайжруулж, санхүүгийн тогтвортой байдлыг бэхжүүлж, хөрөнгийн менежментийг үе шаттайгаар ил тод, шилэн болгоно.
		11. Төрийн албан хаагчийн цалинг инфляцын түвшинтэй уялдуулан нэмэгдүүлнэ.
		12. Тэтгэврийн хэмжээг өмнөх оны инфляцын жилийн дундаж болон хүн амын амьжиргааны доод түвшинтэй уялдуулан жил бүр нэмэгдүүлнэ.
		13. Малчдын орлогын эх үүсвэртэй уялдуулж, нийгмийн хамгааллын үйлчилгээ авах боломжийг бүрдүүлнэ.
		14. Орлого багатай иргэдийн нэмэлт орлогын эх үүсвэрээс авах татварыг бодлогоор бууруулна.
		15. Жижиг, дунд, бичил бизнесийг дэмжих урт хугацаатай, хүү багатай зээлийн бүтээгдэхүүний төрөл, хүртээмжийг нэмэгдүүлнэ.
		16. Жижиг, дунд үйлдвэрийн бүтээгдэхүүний борлуулалтыг төрийн худалдан авалтаар дэмжих ажлыг эрчимжүүлнэ.
		17. Жижиг, дунд бизнес эрхлэгчдийг бизнес инкубацын үйлчилгээгээр бойжуулан хөгжүүлнэ.
		18. Хиймэл оюун ухааныг ашиглан иргэн бүрийн хэрэгцээ, шаардлагад нийцсэн нийгмийн үйлчилгээг нэвтрүүлнэ.
		19. Өсвөр үеийн охид, хөвгүүдийн дунд бэлгийн болон нөхөн үржихүйн эрүүл мэндийн боловсролын хөтөлбөр хэрэгжүүлэх,  үе тэнгийн зөвлөгч бэлтгэх, тэднээр дамжуулан мэдээллийг өсвөр үеийнхэнд хүргэх, шаардлагатай үйлчилгээнд зуучлах нууцлалтай чатбот үйлчилгээг хөгжүүлнэ.
		20. Нийгмийн бүхий л орчинд хүүхдийн сайн сайхан байдлыг хангаж, болзошгүй эрсдэл, хүчирхийллээс урьдчилан сэргийлэх тогтолцоог бүрдүүлэн, гэр бүл төвтэй, салбар дундын хүүхэд хамгааллын үндэсний тогтолцоог бэхжүүлнэ.
		21. “Цалинтай эх, эцэг” нийгмийн хамгааллын бодлогыг олон улсын жишигт нийцүүлэн боловсронгуй болгоно.
		22. Эмэгтэйчүүдийн хөдөлмөр эрхлэлт, эдийн засгийн чадавхыг нэмэгдүүлэх үндэсний төлөвлөгөөг баталж, төрийн бус болон хувийн хэвшлийн байгууллагын оролцоонд тулгуурлан хэрэгжүүлнэ.
		23. Эхчүүдэд зориулсан төрөлжсөн нийгмийн цогц үйлчилгээг хувийн хэвшилтэй хамтран хэрэгжүүлнэ.
		24. Ахмад настны асаргааны хувилбарт үйлчилгээг хөгжүүлж, хувийн хэвшил, төрийн бус байгууллагын оролцоог дэмжинэ.
		25. Саадгүй байдал, хүртээмжийн тухай хуулийг батлуулж, хөгжлийн бэрхшээлтэй хүний тэгш, хүртээмжтэй дэд бүтцийн стандартыг албан байгууллага, бүх төрлийн орон сууц, худалдаа, үйлчилгээний байгууллагуудад мөрдүүлнэ.
		26. Хөгжлийн бэрхшээлийн үйлдлийн чадамжийг тогтоох олон улсын аргачлалыг үе шаттайгаар нэвтрүүлэн, салбар дундын нийгмийн үйлчилгээний нэр төрөл, хүртээмжийг нэмэгдүүлж, мэдээллийн тэгш байдлыг хангана.
		27. Хөгжлийн бэрхшээлтэй хүний нийгмийн халамж, үйлчилгээний чанарыг сайжруулж, Хөгжлийн бэрхшээлтэй хүний хөгжлийн төвийг хувийн хэвшилтэй хамтран бүх аймаг, дүүрэгт байгуулна.
		28. Хөгжлийн бэрхшээлтэй иргэдийн хөдөлмөр эрхлэлтийг дэмжих зорилтын хүрээнд өмчийн төрөл, хэлбэрээс үл хамаарч 25 ба түүнээс дээш ажилтантай аж ахуйн нэгж, байгууллага нийт ажлын байрныхаа 4 хувиас доошгүй орон тоонд хөгжлийн бэрхшээлтэй хүнийг ажиллуулах хуулийн хэрэгжилтийг хангуулна.
		29. 2025 оныг “Залуучуудын жил” болгон зарлаж, оюутан, залуучуудын чөлөөт цагаараа ажил, хөдөлмөр эрхлэх, гарааны бизнес эрхлэх эрх зүйн орчныг сайжруулж, нийгмийн идэвх, оролцоог дэмжих чиглэлээр төлөвлөгөө боловсруулж, хэрэгжүүлнэ.
		30. Залуучуудын боловсролын болон мэргэжлийн хөгжилд дэмжлэг үзүүлэх, олон нийтийн үйл ажиллагаанд оролцох оролцоог дэмжих "Залуусын оролцоо хөтөлбөр"-ийг хэрэгжүүлнэ.
		31. Залуучуудад чиглэсэн спорт, соёл, урлагийн арга хэмжээнд соёлын бүтээгдэхүүн, үйлчилгээ худалдан авах эрхийн бичгийг ашиглан оролцох боломжийг бүрдүүлнэ.
		32. Төрийн бүх шатны байгууллага залуу мэргэжилтнүүдийг дэмжих тусгай хөтөлбөрийг хэ рэгжүүлнэ.
		33. Залуу гэр бүлд зориулсан урьдчилгаа төлбөр, хүүгийн таатай нөхцөл бүхий орон сууцны тусгай хөтөлбөрийг хэрэгжүүлнэ.
		34. Гадаад улсад ажиллаж, амьдарч байгаа Монгол Улсын иргэний нийгмийн баталгааг хангах үүднээс нийгмийн хамгааллын хэлэлцээрийг үргэлжлүүлэн байгуулна.
		35. Эрэгтэйчүүдийн гэр бүлдээ зарцуулах цаг, оролцоо, үүрэг, хариуцлагыг нэмэгдүүлж, ажил, амьдралын тэнцвэрт байдлыг хангасан хөдөлмөр эрхлэлтийн бодлогыг хэрэгжүүлнэ.

## Хөдөлмөр эрхлэлтийг дэмжих бодлогыг хүн амын бүлэгт зориулан оновчтой хэрэгжүүлнэ.

* + 1. Хүүхэд харах үйлчилгээ, өдөр өнжүүлэх үйлчилгээний хууль, эрх зүйн орчныг бүрдүүлж, эмэгтэйчүүдийн болон ганц бие эх, эцгийн хөдөлмөр эрхлэлт, асрахуйн эдийн засгийг дэмжинэ.
		2. Зайнаас болон цагаар ажиллах хөдөлмөр эрхлэлтийн уян хатан зохицуулалтыг бий болгон иргэн бүр орлоготой ажиллах боломжийг нэмэгдүүлнэ.
		3. Ахмад настныг шинэ ур чадварт сургах, ажил, хөдөлмөр эрхлэх, орлогоо нэмэгдүүлэх боломжийг бүрдүүлнэ.
		4. Өмчийн төрөл, хэлбэрээс үл хамаарч 50 ба түүнээс дээш ажилтантай аж ахуйн нэгж, байгууллага нийт ажлын байрныхаа 2 хувиас доошгүй орон тоонд ахмад настныг ажлын байранд ажиллуулах хуулийн хэрэгжилтийг хангуулна.
		5. Хөгжлийн бэрхшээлтэй иргэдийн хөдөлмөрлөх эрхийг хангаж, цахимаар, зайнаас, цагаар болон богино хугацааны хөдөлмөр эрхлэх, орлого олох боломжийг нэмэгдүүлнэ.
		6. Асрахуйн эдийн засгийн хөгжлийн хүрээнд хөдөлмөр эрхлэлтийн эко системийг бүрдүүлж, ахмад, хөгжлийн бэрхшээлтэй иргэд, хүүхдийг асрамжилж буй иргэний хөдөлмөр эрхлэх боломжийг нэмэгдүүлнэ.
		7. Ажлын байранд дадлагажих боломжийг нэмэгдүүлэх замаар залуучуудын хөдөлмөр эрхлэлтийг дэмжинэ.
		8. Урт хугацаанд ажил завсардсан болон эх орондоо буцаж ирсэн иргэдэд ур чадвар эзэмшүүлэх, мэргэшлийн зэрэг, гэрчилгээ олгох үйл ажиллагааг дэмжинэ.
		9. Гадаадад ажиллаж амьдарч буй монгол иргэдийг эх орондоо эргэн суурьшихад чиглэсэн цогц арга хэмжээг хэрэгжүүлж, бизнес эрхлэх, зөвлөгөө өгөх үйлчилгээг хөгжүүлнэ.
		10. Ажлын байрыг шинээр бий болгосон бүс, орон нутгийн жижиг, дунд, хувиараа хөдөлмөр эрхлэгч аж ахуйн нэгжийг төрийн бодлогоор дэмжинэ.
		11. Ажлын байрыг нэмэгдүүлэх жижиг, дунд бизнесийг дэмжих зээл, зээлийн батлан даалтын тогтолцоог сайжруулан үйл ажиллагааг нь хялбаршуулж, хүртээмжтэй, ил тод болгоно.
		12. Хөдөлмөрийн зах зээлийн эрэлтийг тооцоолж, оюутан залуучууд цагаар хөдөлмөр эрхлэх боломжийг нэмэгдүүлж, бүс, орон нутгийн хөдөлмөрийн зах зээлийн онцлогт нийцсэн хөдөлмөр эрхлэлтийг дэмжиж инновацад суурилсан гарааны бизнесийн хөрөнгө оруулалт, санхүүжилт (венчур сан, matching хөтөлбөр)-ийн орчныг сайжруулна.
		13. Оюуны хөдөлмөрийг дэмжсэн цахим болон зайн ажлын байрыг нэмэгдүүлэх “Бүтээмжийн хувьсгал” санаачилгыг бүх түвшинд өрнүүлж, ажилгүйдлийн түвшнийг тууштай бууруулах бодлого баримтална.
		14. Олон улсын жишигт нийцсэн хөдөлмөрийн бирж, нийгмийн үйлчилгээний үндэсний платформыг нэвтрүүлж, хувийн хэвшилтэй хамтран хөдөлмөр эрхлэлтийн үйлчилгээг хүртээмжтэй болгоно.
		15. Зохистой болон өндөр технологийн ажлын байрыг бий болгож, дэмжих бодлогыг хэрэгжүүлнэ.

## Соёл, спортын үйлчилгээний хүртээмжийг нэмэгдүүлнэ.

* + 1. Үндэсний өв уламжлал, түүх, уран зохиол, нүүдлийн ахуй соёл шингээсэн хөтөлбөр, уран бүтээл, дижитал контент бүтээгчдийг дэмжиж, соёлын боловсролтой, эерэг хандлагатай, бүтээлч иргэдийг төлөвшүүлнэ.
		2. Хилийн чанад дахь монгол иргэдийн эрх ашгийг хамгаалах, эх хэл, түүх, соёлоо өвлөн уламжлуулах боломжийг нэмэгдүүлнэ.
		3. Төр-иргэний хамтын ажиллагаанд үндэслэн соёлын өвийн эх төрх, бүрэн бүтэн байдал, оршин тогтнох чадварыг хамгаалан хөгжүүлж, эдийн засаг, нийгмийн үр өгөөжийг дээшлүүлнэ.
		4. Хүүхдийн биеийн тамир, спортын хөгжил төслийг дэмжинэ.

# ДӨРӨВ. ХҮНИЙ ЭРХИЙГ ДЭЭДЭЛСЭН засаглалын бодлого

## Төрийн шийдвэр гаргалтад хиймэл оюун ухаан, дэвшилтэт технологи ашиглаж, иргэдэд ойр төрийн үйлчилгээг бий болгоно /ухаалаг “E-Mongolia”, AI шинэчлэл – Цахим засаглал/

* + 1. Төрийн үйлчилгээнд процессын дахин инженерчлэлийн ажлыг үргэлжлүүлэн, шат дамжлагыг бууруулж, иргэд, бизнес эрхлэгчдэд төвөггүй, хялбар үйлчилгээг үзүүлнэ.
		2. Аж үйлдвэрийн IV дүгээр хувьсгалын технологиудыг төрийн үйл ажиллагаа, үйлчилгээнд нэвтрүүлэх цахим шилжилтийг үргэлжлүүлж, суурь судалгааны ажлуудыг санхүүжүүлж, үе шаттай туршилтын төслүүдийг эхлүүлнэ. /хиймэл оюун ухаан, их өгөгдөл, үүлэн тооцоолуур, блокчэйн, ухаалаг бот, IoT/.
		3. Төрийн байгууллагуудын цахим хуудсыг нэг загвар бүхий нэгдсэн удирдлагатай болгон хөгжүүлж, төрийн үйлчилгээний нэгдсэн платформ “И-Монголиа”-тай холбоно.
		4. Засгийн газрын үйл ажиллагаа, төрийн албаны гүйцэтгэлийн удирдлага (төлөвлөлт, төсөвлөлт, тайлагнал), мэдээлэл солилцоог цахимжуулах, төрийн үйл ажиллагааг оновчтой болгож, холбогдох хууль, эрх зүйн орчныг боловсронгуй болгоно.
		5. Бодлого, төлөвлөлтийн баримт бичгүүдийн хэрэгжилтийг уялдуулан үнэлэх чиглэлээр олон улсын үнэлгээний цогц систем (DME–Design, Monitoring and Evaluation)-ийг нэвтрүүлнэ.
		6. Салбарын хяналт, шалгалт, давхардлаас үүдэлтэй аж ахуйн нэгжүүдэд учирч буй хүндрэл, чирэгдлийг арилгах, давхардлыг бууруулах ажлыг удирдан зохион байгуулна.
		7. Аливаа контентын жинхэнэ, эсхүл хиймэл оюун ухаанаар бүтээгдсэн эсэхийг тодорхойлох, байгууллагын болон иргэдийн нэр хүндэд халдах аливаа эрсдэлээс урьдчилан сэргийлэх системийг бий болгоно.

## Хүний эрхийн баталгааг хангана.

* + 1. Цахим орчин дахь ялгаварлал, хүчирхийлэл, тэгш бус байдлыг бууруулж, хамгаалах тогтолцоог бэхжүүлнэ.
		2. Хүний эрхийг хангах хүрээнд “Хүний эрхийг хангах үндэсний хөтөлбөр-II” болон “Эрх зүйн шинэтгэлийн II хөтөлбөр”-ийг боловсруулна.
		3. Хүний эрх, хувийн эрх зүйн шинэтгэлийн реформыг хэрэгжүүлнэ.
		4. Төрөөс иргэний нийгэм, хувийн хэвшлийн санаачилга, оролцоо, хамтын ажиллагааг дэмжинэ.
		5. Төрийн шийдвэр гаргалтад хүний эрхийн мэдрэмжтэй хандаж, хүний эрхийг зөрчсөн аливаа шийдвэр гаргахгүй байх зарчмыг баримтална.
		6. Зайлшгүй шаардлагатай асуудлаар хяналт шалгалт хийх “Нээлттэй сонсгол”-ыг тогтмол зохион байгуулж, иргэдийн мэдэх эрхийг хангана.
		7. Хэвлэл мэдээллийн эрх чөлөөний тухай хуулийг шинэчлэн найруулж, хэвлэл мэдээллийн хэрэгслийн чөлөөт байдлыг хангах эрх зүйн орчныг бүрдүүлнэ.
		8. Төрийн үйл ажиллагаанд иргэдийн хяналт тавих тогтолцоог технологийн шийдлээр сайжруулж, шилэн ажиллагааг үргэлжлүүлнэ.

## Хараат бус, ил тод шүүхийн бие даасан байдлыг бэхжүүлнэ.

* + 1. Шүүхийн процессыг цахимжуулж, хэрэг хянан шийдвэрлэх явцыг ил тод болгож, маргааныг түргэн шуурхай, үнэн зөв шийдвэрлэдэг болгоно.
		2. Шүүхийн дата төвийн хүчин чадлыг сайжруулна.
		3. Шүүх эрх мэдлийн байгууллагын мэдээллийн аюулгүй байдлын дундын төв байгуулна.
		4. Шүүхийн байгууллагыг шаардлагатай дэвшилтэт техник, тоног төхөөрөмжөөр хангана.
		5. Шүүхийн байрыг стандартад нийцүүлнэ.
		6. Шүүх шинжилгээний дүгнэлтийн чанарыг дээшлүүлнэ.
		7. Иргэний шүүхэд хандах эрхийн баталгааг хангах, иргэнд үзүүлэх шүүхийн үйлчилгээний чанар, хүртээмжийг дээшлүүлэхэд чиглэсэн бүтээмжтэй, үр нөлөөтэй анхан болон давж заалдах шатны шүүхийг байгуулна.
		8. Улсын ерөнхий прокурорын газрын дэргэдэх мөрдөн шалгах тусгай нэгжийг сэргээж, шүүгч, прокурор, мөрдөгч, цагдаа зэрэг тусгай субъектийг шалгах тогтолцоог бүрдүүлнэ.

## Авлигатай тэмцэх ажиллагааг үргэлжлүүлнэ.

* + 1. Авлигын төсөөллийн индексийг сайжруулж, авлигатай тэмцэх 5Ш ажиллагааг эрчимжүүлж, мөрдөн шалгах байгууллагуудын үйл ажиллагаанд дэмжлэг үзүүлэн, шүүхийн шатанд шийдэгдэхгүй удаашралтай байгаа авлига, албан тушаалын хэргүүдэд дүн шинжилгээ хийж, шаардлагатай эрх зүйн орчныг бүрдүүлнэ.
		2. Авлигыг мэдээлэх тогтолцоог хялбаршуулах, мэдээлэгчийн эрхийг хамгаалах, учирсан хохирлыг төлүүлэх тогтолцоог бэхжүүлнэ.
		3. Бүх нийтээр авлигатай тэмцэх, шударга бус зүйлийг үл тэвчих сэтгэлгээ, хандлагыг төлөвшүүлэх арга хэмжээг хэрэгжүүлнэ.
		4. Санхүүгийн хориг, арга хэмжээ авах байгууллага (ФАТФ)-аас гаргадаг мөнгө угаах, терроризмыг санхүүжүүлэхтэй тэмцэх стратегийн дутагдалтай улсын жагсаалт, Европын холбооны "Татварын зорилгоор хамтран ажилладаггүй бүс нутгуудын жагсаалт"-д орохоос сэргийлж, Монгол Улсын зээлжих зэрэглэлийг хэвээр хадгалж, сайжруулна.
		5. Жагсаал, цуглаан хийх журмын тухай, Хэвлэл мэдээллийн эрх чөлөөний тухай, Шүгэл үлээгчийн эрх зүйн байдлын тухай хууль болон авлига, албан тушаалын гэмт хэрэг, зөрчлөөс урьдчилан сэргийлэх, тэмцэх, энэ төрлийн гэмт хэрэг, зөрчлийг таслан зогсоох чиглэлээр багц хуулийн төсөл боловсруулна.
		6. Хууль сахиулах байгууллагын албан хаагчдын сахилга, хариуцлагыг өндөржүүлэх, тус салбар дахь хүний эрхийн зөрчлийг таслан зогсоох цогц арга хэмжээг авч хэрэгжүүлнэ.

## Төрийн албаны хүний нөөцийн чадавхыг бэхжүүлж, нийгмийн баталгааг хангана.

* + 1. Төрийн албаны хүний нөөцийн менежментийг сайжруулах тогтолцооны болон хууль эрх зүйн шинэчлэлийг хийнэ.
		2. Сурлагын өндөр амжилттай, бакалаврын сургалтын төгсөгчийг төрийн албанд дадлага хийлгэх тогтолцоог сайжруулан, төрийн албаны хүний нөөцийг бэхжүүлнэ.

## Үндэсний сөрөн тэсвэрлэх чадавхыг бэхжүүлнэ.

### Нэгдмэл гадаад бодлогыг хэрэгжүүлнэ.

* + 1. Монгол Улсын гадаад бодлогын нэгдмэл, залгамж чанарыг хангах “Нэг цонх – Нэгдмэл гадаад бодлого”-ыг үргэлжлүүлнэ.
		2. Хүчирхэг Монгол паспорт: Монгол Улсын иргэд визгүй зорчих улсын тоог нэмэгдүүлнэ.
		3. Бусад улстай хоёр талт болон олон талт олон улсын гэрээ байгуулах замаар хилийн чанадад зорчих иргэдийн визийн нөхцөлийг хөнгөвчилнө.

### Батлан хамгаалах тогтолцоог бэхжүүлнэ.

* + 1. Хүүхэд залуучуудад эх оронч үзэл төлөвшүүлэх, эх орон, тусгаар тогтнолоороо бахархах, хайрлан хамгаалах, хөгжүүлэх үйл хэрэгт оролцоог нь нэмэгдүүлэхэд чиглэсэн арга хэмжээг хэрэгжүүлнэ.
		2. Цэргийн албаны тогтолцоо, сургалтын хөтөлбөр, орчин нөхцөлийг олон улсын жишигт хүргэх, хүний эрхийн зөрчил гарахаас урьдчилан сэргийлэх, хүний эрхийг дээдэлсэн харилцаа, хандлагыг төлөвшүүлнэ.
		3. Батлан хамгаалах салбар тайван цагт хүлээх үүргийнхээ хүрээнд газрын тосны бүтээгдэхүүний шаардлагатай нөөцийн агуулах барих, онцгой байдлын байгууллагатай хамтарч шилжүүлэн ачих барилга байгууламж барих төслийг эхлүүлнэ.
		4. Улсын агаарын хил, орон зайн хяналтын техник технологийг шинэчлэн сайжруулна.
		5. Батлан хамгаалах гадаад харилцаа, хамтын ажиллагааг өргөжүүлж, шинжлэх ухаан, инновац, техник, технологи, аж үйлдвэрлэлийг хөгжүүлж, цэргийн алба хаагчдыг сургаж бэлтгэнэ.
		6. Батлан хамгаалах тогтолцоог бэхжүүлж, орон нутгийн хамгаалалтын томилгоот нэгжүүдийн бэлэн байдлыг хангаж, дайчилгааны төлөвлөлтийг боловсронгуй болгож, иргэдийн эх орноо хамгаалах бэлтгэлжилтийг дээшлүүлнэ.
		7. Энхийг дэмжих ажиллагаа болон улс орныг хөгжүүлэх стратегийн бүтээн байгуулалтад зэвсэгт хүчний оролцоог нэмэгдүүлж, зэвсэгт хүчний бэлэн байдал, үүрэг гүйцэтгэх чадавхыг нэмэгдүүлж, бие даасан төрлийн цэргийг хөгжүүлж, бэхжүүлнэ.

## Орчны аюулгүй байдлыг хангаж, хүн, нийгмийн амар тайван орчныг бий болгоно.

* + 1. Гамшгийн эрсдэлийг бууруулах чадавхыг нэмэгдүүлнэ.
		2. Үндэсний сөрөн тэсвэрлэх чадавхыг сайжруулах стратегийг боловсруулж, эрсдэлийн удирдлагын систем бүрдүүлнэ.
		3. Улсын болон орон нутгийн онцгой комисс нь зөвхөн гамшгийн зэрэглэл тогтоох, үүссэн нөхцөл байдалд гамшгийн үеийн бэлэн байдлын төлөвлөгөөг хэрэгжүүлэх стратегийн шийдвэр гаргах, онцгой байдлын алба, нэгж нь шийдвэр хүлээлгүй төлөвлөгөөг түргэн шуурхай хэрэгжүүлэх тогтолцоонд шилжинэ.
		4. Онцгой байдлын үеийн бэлэн байдлыг орчин үеийн техник, технологиор бүрэн хангаж, гамшгийн үеийн аврах чадавхыг бэхжүүлнэ.
		5. Улаанбаатар хотын үерийн эрсдэлтэй бүсүүдэд далан, суваг, шугам сүлжээг шинээр барих болон өргөтгөн, шинэчилнэ.
		6. Хот, суурин газарт хөрс, усны чанарын олон улсын стандартыг нэвтрүүлж, бохирдуулагч эх үүсвэрийг бууруулах арга хэмжээг хэрэгжүүлнэ.
		7. Олон нийтийг хамарсан халдварт өвчин, цар тахал, байгалийн гамшиг зэрэг аюулыг эрсдэлгүй даван туулахад бэлдэж, нэгдсэн стратеги бүхий цогц эрсдэлийн менежментийг шинэчлэн баталж, үндэсний хэмжээнд мөрдүүлнэ.
		8. Байгаль, цаг агаарын аюулт үзэгдлийг урьдчилан мэдээлэх, сэрэмжлүүлэх чадавхыг бэхжүүлж, радарын станц байгуулна.
		9. Хүүхэд, оюутан, залуучууд, өсвөр үеийнхнийг гаднын сөрөг нөлөө, бусдын дарамт, гэмт хэрэгт өртөх, мансууруулах болон сэтгэцэд нөлөөлөх бодис хэрэглэхээс сэргийлэх, цахим орчин дахь аюулгүй байдлыг хангах хөтөлбөр хэрэгжүүлнэ.
		10. Мансууруулах эм, сэтгэцэд нөлөөт бодисын эргэлтэд тавих хяналтыг сайжруулж, мэргэжлийн холбоо, төрийн бус байгууллага, хувийн хэвшлийн оролцоог нэмэгдүүлнэ.
		11. Мансууруулах эм, сэтгэцэд нөлөөт бодистой холбоотой бүхий л үйл ажиллагааг төрийн хяналтад авч, уг үйл ажиллагааг зөвхөн тусгай зөвшөөрлийн үндсэн дээр эрхлүүлэх, мансуурах донтой хүнд олон улсын стандартад нийцсэн эрүүл мэнд, нийгмийн хамгааллын тусламж, үйлчилгээ үзүүлэх, мансуурах донг эрт илрүүлэх, эмчлэх, хяналтад авах, нийгэмшүүлэхэд чиглэсэн эрх зүйн орчныг боловсронгуй болгоно.
		12. Кибер аюулгүй байдлыг хангах эрх зүйн орчныг бүрдүүлж, хяналт шалгалтын тогтолцоог бэхжүүлж, кибер халдлага, зөрчлөөс урьдчилан сэргийлэх чадавхыг бэхжүүлнэ.